Casemiro pengubat duka Ten Hag, sah sertai Manchester United

LONDON, 20 Ogos- Manchester United sah mendapatkan khidmat pemain tengah Real Madrid, Casemiro dengan perjanjian bernilai sehingga £60 juta pound (RM268 juta).Pengurus United, Erik ten Hag dalam situasi terdesak mendapatkan pemain tengah pertahanan sejak mengambil alih di Old Trafford dan akhirnya bersetuju dengan Casemiro selepas gagal mendapatkan pemain Barcelona, Frenkie de Jong.Casemiro telah ditawarkan kontrak empat tahun dengan pilihan lanjutan 12 bulan lagi, dengan perpindahan tertakluk kepada persetujuan terma peribadi.Pemain berusia 30 tahun itu menyertai Real dari Sao Paulo pada 2013 dan telah menjadi tokoh penting di bahagian tengah kelab Sepanyol itu, memenangi lima kejuaraan Liga Juara-Juara."Manchester United dengan sukacitanya mengumumkan bahawa kelab itu telah mencapai persetujuan dengan Real Madrid untuk perpindahan Casemiro."Pemindahan itu tertakluk kepada persetujuan terma peribadi, keperluan visa UK dan perubatan," kata kenyataan daripada United.

(Pemain tengah Real Madrid, Casemiro sahkan perpindahan ke Manchester United/AFP)

Ten Hag enggan membincangkan perpindahan itu pada sidang akhbarnya pada Jumaat, tetapi bos Real, Carlo Ancelotti lebih tegas apabila bercakap kepada media di Sepanyol."Saya telah berbincang dengannya pagi ini. Dia mahu mencuba cabaran baharu, peluang baharu," kata Ancelotti."Kelab memahaminya. Dengan semua yang dia lakukan untuk kelab ini dan orangnya, kami perlu menghormatinya."Jika dia tidak kekal, kami akan mempunyai rasa terima kasih yang besar kepadanya untuk semua yang dia lakukan. Kami mempunyai pengganti dalam skuad."Real Madrid berkata mereka akan mengadakan "penghormatan dan perpisahan" kepada Casemiro pada hari Isnin yang akan dihadiri oleh presiden kelab, Florentino Perez.Dalam satu kenyataan, kelab gergasi Sepanyol itu menggelarnya "salah seorang pemain yang paling transendental dalam salah satu tempoh paling penting dan berjaya dalam sejarah kita.""Real Madrid adalah dan akan sentiasa menjadi rumahnya, dan kami mendoakan semoga dia dan semua keluarganya berjaya dalam babak baharu dalam hidupnya ini," tambahnya.Kekayaan pengalaman dan kejayaan Casemiro di peringkat tertinggi akan menjadikannya sebagai pemain penting untuk mengemudi jentera perancang selain Fred dan Scott McTominay.Penampilan pertama Casemiro dijangka ketika bertemu Southampton dalam Liga Perdana Inggeris pada 27 Ogos nanti.Pasukan The Red Devils memulakan langkah kiri musim ini selepas aksi tewas dan memalukan ketika menentang Brighton dan Brentford baru-baru ini.-AFP


Bekas ketua jurulatih UITM FC, Ismail Zakaria meninggal dunia

KUALA LUMPUR, 20 Ogos - Arena sukan bola sepak tanah air hari ini dikejutkan dengan pemergian bekas ketua jurulatih UITM FC, Ismail Zakaria.Allahyarham menghembuskan nafas terakhirnya pada usia 60 tahun di sebuah hospital swasta di Cheras Selatan, tengah hari tadi akibat serangan jantung.Persatuan Bola Sepak Malaysia (FAM) menerusi kenyataan di media sosial berkata beliau merupakan seorang jurulatih bola sepak yang cukup berpengalaman dengan turut pernah membimbing beberapa pasukan tempatan antaranya Sime Darby FC, Kuala Lumpur, Kuantan FA dan UiTM FC.

Selain itu, Allahyarham juga pernah berkhidmat sebagai Ketua Jabatan Pendidikan Kejurulatihan FAM pada tahun 2017 dan menjadi instruktur bagi kursus-kursus kejurulatihan.Antara kejayaan beliau sebagai jurulatih bola sepak ialah dengan membawa Sime Darby FC muncul juara Liga FAM 2010, naib juara Piala FA 2012 dan naib juara Liga Premier 2013.Sementara itu, bekas pengurus pasukan UiTM FC, Mustaza Ahmad menyifatkan Allahyarham sebagai figura penting kepada kejayaan UiTM FC pada tahun 2019.Jelas beliau, hasil bimbingan cemerlang Allahyarham ketika itu berjaya membawa UiTM beraksi di Liga Super pada musim 2020.


La Liga: Rayo Vallecano jinakkan Espanyol 2-0

MADRID, 20 Ogos- Rayo Vallecano berjaya mencuri peluang menewaskan Espanyol 2-0 selepas kedua-dua pasukan menamatkan perlawanan dengan baki 10 pemain.Layangan kad merah pertama diterima pertahanan Rayo, Florian Lejeune pada minit ke-15 disusuli pemain Espanyol, Sergi Gomez pada minit seterusnya, masing-masing atas kesalahan kekasaran.Rayo Vallecano memecah kebuntuan pasukan dengan jaringan 'set-piece' menerusi sepakan percuma yang disempurnakan Isi Palazon pada minit ke-40.Kemudian, jaringan kedua disumbang pemain Senegal, Pathe Ciss menerusi hantaran pendek Alvaro Garcia pada minit ke-59.Meski sudah mendominasi permainan, pengendali Rayo, Andoni Iraola membawa masuk khidmat pemain senior, Radamel Falcao bagi menguatkan jentera serangan namun terperangkap dua kali dalam kedudukan ofsaid.Cubaan Espanyol untuk bangkit nyata tidak menyebelahi Javi Puado apabila tandukannya hanya singgah di tiang gol pada babak akhir permainan.Rayo yang kini selesa di kedudukan teratas La Liga mengekalkan momentum cemerlang untuk terus merebut gelaran juara La Liga bagi musim ini.Rayo Vallecano akan menerima kunjungan pasukan Mallorca pada Ahad, 28 Ogos manakala Espanyol akan berdepan bekas juara, Real Madrid bagi perlawanan ketiga, pusingan ke-38 La Liga.-AFP

(Pemain Rayo Vallecano, Isi Palazon membuka tirai jaringan menerusi sepakan percuma/AFP)


Syabil Azam raih perak pada Kejohanan Boling Remaja Asia

(Pemain boling remaja kebangsaan, Syabil Azam / Foto MTBC)

BANGKOK, 20 Ogos- Pemain muda negara,  Syabil Azam Syamsul Azam terpaksa berpuas hati dengan pingat perak dalam acara Masters lelaki pada hari terakhir Kejohanan Boling Remaja Asia ke-21, pada Jumaat.Dalam perlawanan akhir stepladder di gelanggang Blue-O Rhythm dan Bowl, Syabil Azam merakamkan 416 jatuhan pin manakala pingat emas menjadi milik pemain Taiwan, Lan Shao Kang selepas melakukan balingan 447 jatuhan pin.Terdahulu, Syabil Azam mara ke final dengan menyingkirkan wakil Taiwan, Cheng Shao Hua, 217-213.Sementara itu, dalam acara remaja wanita, tiada wakil Malaysia layak ke final stepladder dengan Adania Redzwan, Nur Aqila Aini Faiz dan Anis Hannani Romzi menamatkan saingan masing-masing di tempat kesembilan, 12 dan ke-13. -BERNAMA

(Pingat emas dan gangsa diraih wakil Taiwan manakala perak menjadi milik Syabil Azam / Foto MTBC)


Liga Juara-Juara AFC : JDT dibelasah Urawa Red Diamonds 0-5

SAITAMA, 20 Ogos- Episod penuh kejutan pendahulu Liga Super, Johor Darul Ta’zim (JDT), dalam kempen Liga Juara-Juara Konfederasi Bolasepak Asia (AFC) 2022 berakhir selepas tewas 0-5 kepada juara dua kali dari Jepun, Urawa Red Diamonds, pada aksi pusingan 16 terbaik.Kekalahan di venue ikonik, Stadium Saitama 2002 di Saitama, Jepun itu menafikan peluang skuad bimbingan Hector Bidoglio itu untuk mencipta satu lagi sejarah iaitu layak ke suku akhir, selepas menjadi kelab Malaysia pertama melepasi saingan peringkat kumpulan. Pada pertembungan malam ini, JDT bermula garang menerusi percubaan kaki kiri Arif Aiman Mohd Hanapi yang berjaya ditepis penjaga gol Shusaku Nishikawa seawal minit kedua, namun dikejutkan dengan sepakan penalti diberikan kepada pasukan lawan oleh pengadil pada minit ketujuh.Sepakan penalti itu diberikan pengadil selepas penjaga gol Mohd Farizal Marlias dipersalahkan kerana mengasari Yusuke Matsuo dan kesempatan itu digunakan Alexander Scholz untuk meletakkan Urawa Red Diamonds di depan, seminit kemudian.Fernando Forestieri melepaskan peluang keemasan untuk meledak gol penyamaan JDT apabila gagal menampan kemas bola hantaran Arif Aiman dalam kotak penalti pada minit ke-16, sebelum pasukan lawan menggandakan kedudukan hasil sepakan percuma cantik David Moberg Karlsson pada minit ke-19.Pasukan gergasi Jepun itu terus menambah derita skuad Harimau Selatan dengan gol ketiga menghampiri masa rehat, yang menyaksikan Karlsson menjaringkan gol kedua peribadinya selepas menyempurnakan hantaran Yoshio Koizumi dalam kotak penalti pada minit ke-39.Ketinggalan 0-3 pada separuh masa pertama, JDT tampil dengan semangat baharu pada babak kedua dalam usaha mengubah situasi, selain turut membawa masuk empat pemain iaitu Muhammad Afiq Fazail, Muhammad Safawi Rasid, Muhammad Ramadhan Saifullah Usman dan Muhammad Syahmi Safari.Namun, usaha tersebut tidak membuahkan hasil dengan JDT terus buntu mencipta jaringan sebelum terpaksa akur menerima kekalahan apabila skuad kendalian Ricardo Rodriguez Suarez menambah dua lagi jaringan menerusi pemain gantian, Kasper Junker, pada minit ke-84 dan masa kecederaan babak kedua.Kini, perjuangan JDT tertumpu kepada perlawanan akhir Piala FA menentang Terengganu FC yang dijadual berlangsung di Stadium Nasional di Bukit Jalil pada 10 Sept ini, selain dilihat berpotensi untuk mengekalkan kejuaraan Liga Super kali kesembilan berturut-turut.JDT kini selesa menerajui saingan Liga Super selepas 14 perlawanan dengan mengumpul 38 mata, meninggalkan pencabar terdekat Sabah FC yang sudah mengharungi 16 aksi di tempat kedua (35 mata) sementara Negeri Sembilan yang beraksi 17 perlawanan mengutip 32 mata di tempat ketiga.-BERNAMA


KUFC catat kemenangan bergaya, benam Selangor FC II 4-0

KOTA BHARU, 19 Ogos - Kelantan United FC (KUFC) mencatat kemenangan bergaya apabila membenam Selangor FC II 4-0, dalam aksi tunggal Liga Premier di Stadium Sultan Muhammad IV, Kota Bahru, petang tadi.KUFC membuka jaringan seawal minit ke-13 menerusi pemain import dari Ghana Julius Ofori, yang bijak menolak masuk bola hasil hantaran jauh rakan sepasukan dalam kotak penalti.Selang lima minit kemudian, Julius Ofori menambah jaringan tuan rumah menerusi rembatan dari luar kotak penalti, menewaskan penjaga gol Selangor FC ll Sikh Izham Nazrel.Kelebihan dua gol itu memberi keyakinan kepada barisan pemain KUFC untuk terus menguasai perlawanan, dengan hantaran bola pendek memaksa pasukan pelawat lebih banyak bertahan sehingga tamat aksi separuh masa pertama.Bersambung babak kedua, KUFC hampir membolosi gawang Selangor FC II buat kali ketiga pada minit ke-52, namun percubaan pemain import Njoku Jacob dalam kotak penalti hanya singgah di tiang gol lawan.

(Pemain Kelantan United Mohamad Amirul Shefik Che Soh (dua, kanan) diasak pemain Selangor II Abdul Rahman Daud (kanan) pada aksi perlawanan Liga Premier di Stadium Sultan Muhammad Ke-IV hari ini/ Foto BERNAMA)

Ketinggalan dua gol, Selangor FC II berusaha mencipta gerakan bagi mengurangkan defisit jaringan namun percubaan mereka membolosi gawang tuan rumah tidak berhasil.Sebaliknya, Njoku Jacob menambah duka pasukan pelawat apabila menjaringkan gol ketiga KUFC pada minit ke-80, menerusi rembatan deras dalam kotak penalti selepas menerima hantaran Nik Akif Syahiran Nik Mat.Pemain gantian KUFC Muhammad Asraff Aliffuddin melengkapkan kemenangan bergaya tuan rumah apabila menjaringkan gol keempat pada minit ke-88.Kemenangan itu sekali gus menyaksikan KUFC sehingga kini mengumpulkan 24 mata untuk berada di kedudukan kelima hasil enam kemenangan, enam seri dan tewas empat kali. -BERNAMA


Insentif bulanan yang sesuai dirangka untuk Muhammad Azeem

(Khairul Shahril Mohamed (tengah) menyerahkan bantuan geran Skim Pengukuhan Keusahawanan Luar Bandar kepada Muhammad Khairul Anuar Hasim (kiri) pada majlis perasmian Penyerahan Landas Bot anjuran Perbadanan Pembangunan Pertanian Negeri Perak (Perak SADC)/ Foto BERNAMA)

PARIT, 19 Ogos - Kerajaan negeri Perak sedang menyiapkan satu kertas kerja berkaitan insentif bulanan untuk atlet pecut muda negara, Muhammad Azeem Mohd Fahmi.  Exco Belia dan Sukan, Komunikasi dan Multimedia Perak, Khairul Shahril Mohamed berkata ketika ini atlet kelahiran Perak itu hanya menerima elaun bulanan berjumlah RM700 ringgit daripada Majlis Sukan Negeri Perak.  Jelas beliau, insentif berkenaan merupakan satu permulaan dan pihak kerajaan negeri turut bercadang untuk menyediakan insentif bulanan kepada atlet Perak yang mempunyai prestasi yang baik di pentas antarabangsa.  "Jadi kita sedang menyiapkan dan kita mengambil kira semua aspek dalam perkara ini kerana kita pun kena faham ramai atlet-atlet kita kalau kita tengok ada yang juara dunia dalam Muay Thai, ada seorang ini naib juara boling remaja dunia yang juga boleh melanjutkan pelajaran ke peringkat tertinggi, ini kita kena ambil kira, jadi kita tidak nak fokus hanya kepada Azeem sahaja tapi akhirnya nanti takut ia dilihat seperti kita hanya mengiktiraf olahraga sahaja," kata beliau kepada pemberita selepas penyerahan landas bot untuk nelayan darat oleh Perbadanan Pembangunan Pertanian Negeri Perak (SADC) di Lambor Kanan, Bota, di sini hari ini.

(Pelari pecut muda negara, Muhammad Azeem Mohd Fahmi)

Khairul turut menyokong tindakan Muhammad Azeem yang menolak beberapa tawaran untuk menjadi atlet olahraga profesional antarabangsa bagi memberi tumpuan penuh kepada bidang akademik.  Pada Rabu lepas, Muhammad Azeem berkata beliau menerima tawaran untuk menjadi atlet profesional yang antaranya berpusat di Amerika Syarikat dan Eropah selepas berjaya memecahkan rekod kebangsaan acara 100 meter dengan catatan 10.09 saat di Kejohanan Olahraga Dunia Bawah 20 Tahun di Colombia, baru-baru ini.  Beliau menerima lebih 10 tawaran melanjutkan pengajian di universiti di Amerika Syarikat antaranya Universiti Georgia, Universiti Florida, Universiti Louisiana State dan Universiti Texas A&M selain turut menerima tawaran untuk mengembangkan kerjayanya dalam sukan olahraga daripada Universiti Houston serta Universiti Auburn.


APG Hangzhou ditunda Oktober tahun depan

KUALA LUMPUR, 19 Ogos- Sukan Para Asia (APG) di Hangzhou, China yang dijadual berlangsung pada Oktober tahun ini, akan diadakan pada 22 hingga 28 Oktober 2023.Perkara tersebut dinyatakan oleh Jawatankuasa Paralimpik Antarabangsa (IPC).Keputusan mengenai tarikh baharu itu dibuat selepas perbincangan diadakan antara Jawatankuasa Paralimpik Asia (APC), Jawatankuasa Penganjur Sukan Para Asia Hangzhou (HAPGOC), Jawatankuasa Paralimpik Kebangsaan China dan pihak berkepentingan lain.Tempoh penganjuran kekal tidak berubah. Tarikh baharu itu dipersetujui selepas mengambil kira temasya Sukan Para biasanya diadakan dua minggu selepas penutupan Sukan Asia. Majlis Olimpik Asia (OCA) bulan lepas telah mengumumkan bahawa tarikh baharu sukan Asia, yang pada asalnya dijadualkan diadakan pada Oktober tahun ini, akan ditukar pada 23 September hingga 8 Oktober 2023.


Beri saya ruang perbaiki pasukan - Xavi Hernandez

MADRID, 19 Ogos- Jurulatih Barcelona, Xavi Hernandez memohon agar diberi ruang dan masa untuk mencatat prestasi terbaik pasukannya.Ia susulan skuad The Catalan hanya seri 0-0 di laman sendiri pada perlawanan Ahad lalu menerusi pertemuan dengan Rayo Vallecano.Namun, Xavi optimis skuadnya itu bakal memberi saingan sengit dalam perebutan takhta juara La Liga musim ini dengan kemasukan pemain baharu yang disifatkan berprofil tinggi.Robert Lewandowski, Raphinha dan Andreas Christensen membuat penampilan sulung mereka menentang Rayo selain Franck Kessie yang turut serta dalam pertemuan itu sebagai pemain gantian.Pemain Perancis, Jules Kounde antara pemain yang dinantikan Barcelona bagi memperkuat jentera pertahanan sekali gus mencipta keserasian dan kombinasi terbaik pasukan.Dalam pada itu, Xavi meminta para penyokong terus memberi kepercayaan kepadanya untuk mengangkat semula Barcelona ke persada liga.“Saya faham kekecewaan, jangkaan sangat tinggi,” kata Xavi selepas perlawanan Rayo.“Kami perlu menganalisis permainan, memperbaiki dan terus mempercayai gaya permainan.“Rayo bertahan dengan baik. Ia lebih sukar untuk kami mencipta daripada biasa."Ia memalukan kerana kami mahu menunjukkan kepada peminat bahawa kami berada di landasan yang betul. Ia mengecewakan, tetapi kami meminta kesabaran dan orang ramai mempercayai pasukan ini," tambah Xavi.

(Xavi (baju hitam) bersama anak buahnya dalam perlawanan menentang Rayo Vallecano, Ahad lalu/AFP)

Xavi membantu mengubah nasib gergasi Catalan itu musim lalu selepas berjaya menempatkan mereka di tempat kedua La Liga dibelakang Real Madrid dengan jurang 13 mata.Barcelona bakal bertemu Real Sociedad untuk perlawanan seterusnya pada Isnin ini di Stadium Reale Arena (Estadio de Anoeta).


Sukan Perpaduan Islam 2021: Satu lagi emas dari pemanah negara

KONYA, TURKIYE, 19 Ogos- Atlet pemanah negara, Mohd Juwaidi Mazuki terus mempamerkan aksi cemerlang apabila mengungguli acara compound individu lelaki di temasya Sukan Perpaduan Islam 2021 di Konya, Turkiye.Pada aksi final, Mohd Juwaidi meraih pingat emas selepas menewaskan wakil Iran, Mohammadsaleh Palizban 148-137.Pingat gangsa dimenangi pemanah tuan rumah, Haney Emircan.Semalam, Mohd Juwaidi yang bergandingan bersama Eugene Loh dan Alang Ariff Aqil Muhammad Ghazalli menumpaskan trio Indonesia, Deki Adika Hastian, Hendika Pratama Putra dan Prima Wisnu Wardhana, 229-228, untuk meraih emas acara compound berpasukan lelaki."Untuk acara individu ini, saya menyasarkan untuk menamatkan saingan di podium saja namun rezeki saya dapat emas. Emas pertama daripada berpasukan dan itupun bagi saya, satu lagi tambahan bonus buat diri saya."

(Juwaidi meraih dua emas di Sukan Perpaduan Islam 2021 di Konya, Turkiye)

Untuk rekod, Juwaidi dinobatkan sebagai atlet terbaik Sukan SEA Vietnam 2021 bersama gimnas negara, Rachel Yeoh selepas meraih dua emas dalam acara compound individu dan berpasukan campuran.Edisi kelima temasya Sukan Perpaduan Islam 2021 telah membuka tirai secara rasmi pada 9 Ogos lepas.


Rekod tanpa kalah Negeri Sembilan FC lebur di tangan KL City

KUALA LUMPUR, 19 Ogos- Rekod lapan kali berturut-turut tanpa kalah di tempat lawan Negeri Sembilan FC lebur hari ini selepas tewas 0-1 kepada Kuala Lumpur (KL) City FC di Stadium Bolasepak Kuala Lumpur, Cheras di sini.Saingan Liga Super yang seimbang pada separuh masa pertama akhirnya berpihak kepada tuan rumah selepas ketua pasukan Paolo Josue menyempurnakan hantaran hasil sepakan sudut Zhafri Yahya dalam masa kecederaan.Tersentak dengan jaringan itu, skuad Hobin Jang Hobin memperkemaskan corak permainan untuk memburu gol penyamaan bagaimanapun gagal berbuat demikian selepas barisan pertahanan skuad warga kota menampilkan disiplin tinggi menyerap segala tekanan dari pelawat sepanjang babak kedua berlangsung.Percubaan terbaik Negeri Sembilan hadir pada minit ke-68 menerusi sepakan percuma diambil pemain gantian, Matheus Alves Leandro, namun sedikit tersasar di sebelah kanan gawang KL City.Kemenangan dilakar KL City pastinya melegakan skuad bimbingan Bojan Hodak selepas mereka dibelasah 0-5 oleh juara bertahanJohor Darul Ta’zim (JDT) pada 1 Ogos lepas.Kekalahan Negeri Sembilan tidak menjejaskan kedudukan di tangga ketiga liga dengan 32 mata manakala KL City dengan 21 mata untuk berada di tangga keenam.Sementara itu, pasukan tercorot liga, Penang FC terus dirundung malang selepas tewas enam perlawanan berturut-turut musim ini, kali ini kepada Sri Pahang FC, 2-3, pada saingan di Stadium Bandaraya, Georgetown.Pasukan dari Pantai Timur terlebih dahulu membuka jaringan menerusi pemain import Andres Steven Rodriguez Ossa pada minit ke-44 sebelum Rafael Vitor Santos menyamakan kedudukan menerusi sepakan penalti pada minit ke-65.Sri Pahang kembali berada di depan selepas Ossa meledak jaringan kedua peribadinya pada minit ke-74 disusuli jaringan David William Rowley untuk melebarkan kedudukan buat pelawat selang enam minit kemudian.

Paulo Josue menjadi penjaring gol tunggal perlawanan KL City berdepan Negeri Sembilan di Stadium Bolasepak Kuala Lumpur, malam tadi

Penyerang dari Brazil, Lucas Epindola Da Silva cuba menyalakan api kebangkitan Penang FC menerusi jaringan pada minit ke-85 namun ia terlambat bagi mereka untuk sekurang-kurangnya mencari satu mata dan kedudukan itu kekal sehingga wisel penamat.Selepas mengharungi 16 perlawanan, Sri Pahang berada di tangga kelima dengan 21 mata dan Penang pula terperosok di tangga terbawah dengan tujuh mata.


Lebih 2.4 juta tiket Piala Dunia 2022 telah terjual

(Foto trofi Piala Dunia menghiasi bangunan di Doha/AFP)

DOHA, 18 Ogos- Sebanyak 2.45 juta tiket Piala Dunia Qatar 2022 telah terjual selepas lebih setengah juta dibeli dalam tempoh jualan terkini, penganjur mengumumkan.Badan induk bola sepak dunia FIFA berkata bahawa 520,532 tiket telah dijual dalam tempoh 5 Julai hingga Ogos, dengan Qatar, Amerika Syarikat, England, Arab Saudi, Mexico, Emiriah Arab Bersatu, Perancis, Argentina, Brazil dan Jerman mendahului senarai pembeli terbanyak.FIFA menyatakan bahawa tiket paling laris adalah bagi perlawanan peringat kumpulan, Brazil menentang Cameroon dan Serbia, pertemuan Portugal dengan Uruguay, pertembungan Costa Rica dengan Jerman dan Australia menentang Denmark.Secara keseluruhan, terdapat 3,010,679 tiket disediakan dengan tempoh jualan "saat-saat akhir" akan dibuka menjelang permulaan kejohanan pada tarikh yang masih belum disahkan.

Lebih sejuta pelawat dijangka mengunjungi Qatar negara Teluk kecil dengan 2.8 juta penduduk untuk Piala Dunia pertama di Asia Barat.

Minggu lalu penganjur mengumumkan bahawa pertandingan itu akan bermula sehari lebih awal daripada yang dirancang, pada 20 November, dengan Qatar menentang Ecuador dalam perlawanan pertama. -AFP


Liga Juara-Juara Asia: JDT buat penampilan sulung dalam pusingan 16 terbaik

KUALA LUMPUR, 18 Ogos - Kelab bolasepak Johor Darul Ta'zim (JDT) akan membuat penampilan sulung dalam pusingan 16 terbaik Liga Juara-Juara Asia (ACL) apabila mereka menentang bekas juara, Urawa Reds dari Jepun esok.Ini merupakan kali pertama kelab Malaysia bersaing di peringkat pusingan akhir berkenaan.JDT mengungguli Kumpulan I yang terdiri daripada Kawasaki Frontale, Ulsan Hyundai dan Guangzhou untuk mara ke pusingan 16 terbaik.Harimau Selatan itu merekodkan empat kemenangan, satu seri dan tewas sekali pada aksi peringkat kumpulan tersebut.

Walaupun turun sebagai pasukan bukan pilihan, ia bukan halangan untuk JDT mencipta kejutan berdepan pasukan juara Asia dua kali itu.Diharapkan pasukan di bawah kendalian Hector Bidoglio itu mampu memberikan aksi terbaik menentang kelab Jepun yang memiliki reputasi tinggi terutama pernah muncul juara ACL pada tahun 2007 dan 2017.JDT mencipta sejarah melangkah ke pusingan kalah mati saingan tertinggi kelab Asia itu selepas muncul juara Kumpulan I dengan menyingkirkan pasukan besar termasuk Kawasaki Frontale dan Ulsan Hyundai.


Jeonbuk mara ke suku akhir Liga Juara Asia

(Song Min-kyu (kanan) meraikan kejayaan selepas menjaringkan gol pada separuh masa pertama semasa perlawanan bola sepak pusingan 16 Liga Juara-Juara AFC/AFP)

SAITAMA, 18 Ogos- Kim Jin-gyu menjaringkan gol kemenangan pada penghujung masa tambahan untuk membawa kelab Korea Selatan, Jeonbuk Hyundai Motors ke suku akhir Liga Juara Asia dengan kemenangan 2-1 menewaskan kelab senegara, Daegu FC.Pemain gantian Kim menolak masuk bola ke gawang lawan pada minit ke-121 untuk memastikan kemenangan buat juara dua kali itu.Song Min-kyu meletakkan Jeonbuk di hadapan pada permulaan separuh masa kedua sebelum pemain Brazil, Zeca menyamakan kedudukan untuk Daegu 10 minit kemudian dengan gol ketujuhnya dalam pertandingan itu.

Daegu memperoleh beberapa peluang untuk memenangi permainan dalam masa 90 minit namun gagal memanfaatkannya.Sepakan pemain Jeonbuk, Lee Seung-gi dan ketua pasukan, Kim Jin-su pula menggegarkan tiang pada masa tambahan berlangsung.Kim Jin-gyu akhirnya berjaya menjaringkan gol kemenangan pada masa kecederaan masa tambahan. -AFP


Muhammad Azeem terima lebih 10 tawaran ke universiti di AS

(Atlet pecut muda negara Muhammad Azeem Mohd Fahmi)

IPOH, 18 Ogos- Atlet pecut muda negara Muhammad Azeem Mohd Fahmi kini menjadi perhatian di Amerika Syarikat. Beliau memaklumkan telah menerima lebih daripada 10 tawaran melanjutkan pengajian di universiti dari negara tersebut.Beliau berkata, kebanyakan tawaran diterima susulan prestasi membanggakan yang dipamer pada penyertaan Kejohanan Olahraga Dunia Bawah 20 Tahun di Cali, Colombia baru-baru ini. Katanya, selain Universiti Houston dan Universiti Auburn, dia kini turut menerima tawaran antaranya daripada Universiti Louisiana, Universiti Texas A&M serta Universiti Georgia.Menurut Azeem, beliau perlu mendapatkan pandangan Majlis Sukan Negara (MSN) sebelum membuat keputusan.“Semalam baru sahaja diadakan perbincangan dengan Universiti Texas A&M yang mana mereka menawarkan tawaran biasiswa penuh. "Namun setakat ini masih ada beberapa universiti lagi yang belum diadakan perbincangan.“Walau bagaimanapun, saya tetap akan mendapatkan pandangan dan nasihat berhubung semua tawaran ini daripada Majlis Sukan Negara (MSN), pihak jurulatih dan keluarga."Pandangan ini juga bagi mendapatkan gambaran dan pilihan terbaik bagi masa depan saya,” katanya.

(Azeem serta lebih 20 atlet Perak menerima insentif daripada kerajaan negeri yang disampaikan Menteri Besar, Datuk Seri Saarani Mohamad  atas kejayaan dalam Kejohanan Olahraga Dunia Bawah 20 Tahun dan memperoleh 6A dalam Sijil Pelajaran Malaysia (SPM)

Beliau berkata demikian ketika ditemui pemberita selepas Majlis Penyampaian Insentif Kecemerlangan Akademik dan Sukan Perak yang disempurnakan Menteri Besar, Datuk Seri Saarani Mohamad di Bangunan Perak Darul Ridzuan di sini pada Rabu.Terdahulu, pada majlis berkenaan, Azeem serta lebih 20 atlet Perak menerima insentif daripada kerajaan negeri yang disampaikan Saarani, atas kejayaannya dalam Kejohanan Olahraga Dunia Bawah 20 Tahun dan memperoleh 6A dalam Sijil Pelajaran Malaysia (SPM).Selain Azeem yang menerima RM1,600, antara atlet lain yang turut menerima insentif adalah penerjun negara, Muhammad Syafiq Puteh yang menerima RM6,000 dan atlet boling padang negara, Siti Zalina Ahmad (RM2,500) atas aksi cemerlang dalam Sukan Komanwel 2022.Secara keseluruhan, Saarani menyampaikan insentif berjumlah RM30,500 kepada atlet-atlet yang mempamerkan aksi cemerlang dalam pelbagai temasya sukan antarabangsa sementara RM10,900 diperuntukkan kepada atlet yang berjaya dalam SPM.


Kedah, Sabah terikat di Darul Aman

(Kedah Darul Aman FC (KDA FC) terpaksa berpuas hati dengan satu mata apabila sekadar seri 1-1 pada aksi Liga Super menentang Sabah FC di Stadium Darul Aman/FOTO FB KDA FC)

ALOR SETAR, 18 Ogos- Kedah Darul Aman, KDA FC meraih satu mata berharga selepas mengikat pasukan tangga kedua liga, Sabah FC, satu sama dalam aksi di Stadium Darul Aman, pada malam Rabu. Keputusan itu membolehkan Kedah naik dua anak tangga ke kedudukan keenam liga. Beraksi di hadapan kira-kira 5,000 penyokong setia Hijau Kuning, Kedah tampil dengan aksi lebih bertenaga dan permainan lebih tersusun berbanding sebelum ini. Hasilnya, Ronald Ngah Wanja berjaya menjaringkan gol pendahuluan menerusi tandukan seawal minit keenam. Gol tersebut menyuntik semangat pemain Hijau Kuning dengan melancarkan serangan ke pintu gol pelawat.

(Penyerang Kedah Darul Aman FC, Ronald Ngah meraikan jaringan ketika aksi Liga Super menentang Sabah FC di Stadium Darul Aman/FOTO FB KDA FC)

Sabah FC turut memiliki beberapa peluang menjaringkan gol, namun kekebalan benteng tuan rumah yang diterajui Marc Valles berjaya mematahkan setiap serangan pelawat yang diketuai Amri Yahyah dan Baddrol Bakhtiar. Aksi babak kedua, Sabah FC mula mendominasi permainan dengan serangan bertali arus ke kubu tuan rumah. Namun Ifwat Ikmal Chek Kassim utuh mempertahankan pintu golnya dari dibolosi.*  Ketika Kedah seakan selesa dengan satu gol untuk meraih kemenangan di laman sendiri, pemain gantian Sabah FC, Farhan Roslan berjaya menjaringkan gol penyamaan pada minit ke 84.  Keputusan satu sama kekal hingga tamat perlawanan.


Malaysia sasar sapu bersih emas Kejohanan Dodgeball Dunia

(Presiden Persatuan Dodgeball Malaysia (MAD), Datuk V. Radhakrishnan)

PUTRAJAYA, 18 Ogos- Malaysia bertekad merampas kembali pingat emas pada Kejohanan Dodgeball Dunia 2022 yang dijadual berlangsung di Edmonton, Kanada, dari 28 Ogos hingga 4 September ini.Ia bagi mengubat kekecewaan penyertaan edisi 2019 di Cancun, Mexico yang menyaksikan skuad lelaki dan wanita pulang dengan pingat perak selepas tewas kepada Amerika Syarikat.Presiden Persatuan Dodgeball Malaysia (MAD), Datuk V. Radhakrishnan berkata, skuad negara menyasarkan tiga pingat emas bagi edisi kali ini termasuk bagi kategori berpasukan campuran. Katanya, harapan itu diletakkan berdasarkan prestasi cemerlang yang ditonjolkan pemain lelaki, wanita dan pasukan campuran sepanjang sesi latihan menjelang kejohanan itu."Tetapi sudah semestinya cabaran itu akan datang dari Kanada, Mexico dan Amerika Syarikat seperti sebelum ini.

(Malaysia  meletakkan sasaran untuk menyapu bersih tiga kejuaraan pada Kejohanan Dodgeball Dunia 2022)

"Namun, saya yakin dengan kebolehan dan tahap kecergasan pemain sedia ada,” katanya dalam sidang media selepas majlis penyerahan Jalur Gemilang kepada kontinjen negara.Majlis tersebut disempurnakan oleh Timbalan Menteri Belia dan Suklan, Datuk Seri Ti Lian Ker, di Menara Kementerian Belia dan Sukan (KBS), di sini. Malaysia muncul juara kategori lelaki dan wanita pada edisi 2017 di Toronto, Kanada, diikuti pencapaian skuad lelaki mengulangi kejayaan sama pada edisi 2018 di Los Angeles,Amerika Syarikat, sebelum kedua-dua pasukan masing-masing meraih pingat perak pada edisi berikutnya di Cancun, Mexico, pada 2019.Sementara itu kapten berpasukan campuran, Sean Lim Zhenxun optimis mampu mara sekurang-kurangnya ke final kejohanan.Jelas beliau, sasaran emas diletakkan bukan satu bebanan, sebaliknya menjadi pembakar semangat untuk melakukan yang terbaik di Edmonton."Matlamat pasti berada pada peringkat akhir, setiap tahun penanda aras sentiasa berada di akhir, jadi mengambil semula emas akan menjadi sasaran utama untuk kita, pastinya," katanya.


Pemilihan SNBJ gelanggang aksi akhir Piala FA demi sukan bola sepak negara- Ahmad Faizal

KUALA LUMPUR, 18 Ogos- Stadium Nasional Bukit Jalil (SNBJ) dibenarkan untuk digunakan sebagai venue perlawanan akhir Piala FA membabitkan Terengganu FC (TFC) dan Johor Darul Ta'zim (JDT) pada 10 September depan.Menteri Belia dan Sukan, Datuk Seri Ahmad Faizal Azumu menegaskan pemilihan venue tersebut dibuat berdasarkan kepentingan nasional dan demi sukan bola sepak negara.Jelas beliau, pihaknya akan menangguhkan seketika proses penambahbaikan stadium tersebut bagi memberi laluan aksi Johor Darul Takzim (JDT) menentang Terengganu FC (TFC).Katanya, walaupun SNBJ ditutup sebelum ini bagi kerja-kerja penyelenggaraan dan penambahbaikan, namun ia boleh digunakan untuk perlawanan akhir itu."Kami akan berusaha untuk memastikan kerja-kerja yang dijalankan, bukannya di padang tetapi seperti tandas dan sebagainya boleh dipercepatkan agar ia dapat digunakan untuk perlawanan akhir."Kita berkorban bagi memastikan perlawanan akhir dapat diadakan di Stadium Nasional Bukit Jalil. Pada masa sama, saya ingin tegaskan bahawa stadium sememangnya perlu diperbaiki dan jika ada kekurangan, janganlah dikecam."Kami meletakkan kepentingan nasional daripada segala-galanya. Selepas itu (perlawanan akhir), akan kembali berusaha untuk memulihkan stadium dan pastikan ia dapat digunakan untuk tempoh yang lama," katanya selepas menyempurnakan majlis detik 30 hari menjelang Sukan Malaysia (Sukma) MSN 2022.Menurut Ahmad Fazal, wakil kedua-dua pasukan telah pun melihat keadaan padang Stadium Nasional Bukit Jalil dan berpuashati untuk menggunakan venue berkenaan.Katanya, keputusan untuk membuka SNBJ bagi perlawanan akhir itu selepas mendapat permohonan daripada Liga Bolasepak Malaysia (MFL).Pada Selasa, MFL mengumumkan SNBJ sebagai venue perlawanan akhir Piala FA 2022 selepas permohonan mereka untuk menggunakan stadium itu mendapat kelulusan daripada Perbadanan Stadium Malaysia (PSM).

(Ahmad Faizal bercakap kepada media selepas menyempurnakan majlis detik 30 hari menjelang Sukan Malaysia (Sukma) MSN 2022)

Sebelum ini, PSM mengumumkan penutupan SNBJ daripada sebarang aktiviti bola sepak bagi kerja-kerja penyelenggaraan termasuk baik pulih padang.SNBJ mula ditutup bermula 15 Jun lalu berikutan menerima kritikan selepas ditakungi air ketika aksi kelayakan Piala Asia 2023 membabitkan Malaysia dan Bahrain, Jun lalu.

Berita berkaitanStadium Nasional Bukit Jalil venue final Piala FA


Sukan Perpaduan Islam: Juwaidi-Nur Aina rangkul gangsa di Konya

KUALA LUMPUR, 18 Ogos- Selepas membantu trio compound lelaki negara merangkul emas, pemanah berpengalaman Mohd Juwaidi Mazuki menambah kilauan pingat selepas merangkul gangsa bagi acara compound berpasukan campuran di temasya Sukan Perpaduan Islam 2021 di Konya, Turkiye.Mohd Juwaidi, yang bergandingan dengan Nur Aina Yasmine Halim, menang tipis 153-152 ke atas pasangan Indonesia, Hendika Pratama Putra-Ratih Zilizati Fadhly.Pasangan tuan rumah Yesim Bostan Ucar-Haney Emircan pula merangkul emas apabila mengatasi gandingan Iran, Amir Kazempour-Geesa Bybordy, 156-149.Awal hari ini, Mohd Juwaidi yang membentuk pasukan bersama Eugene Loh dan Alang Ariff Aqil Muhammad Ghazalli menumpaskan Indonesia, yang mempertaruhkan Deki Adika Hastian, Hendika Pratama Putra dan Prima Wisnu Wardhana, 229-228, untuk meraih emas acara compound berpasukan lelaki.Edisi kelima temasya sukan itu yang membuka tirai secara rasmi pada 9 Ogos lepas dijadual berakhir pada Khamis. -BERNAMA


RTM rakan penyiar rasmi Sukma ke-20

KUALA LUMPUR, 17 Ogos- Radio Televisyen Malaysia (RTM) sebagai rakan penyiar rasmi Sukan Malaysia Sukma edisi ke-20 bermula 16 hingga 24 September depan.Menurut Menteri Belia dan Sukan, Datuk Seri Ahmad Faizal Azumu RTM sebagai rakan media strategik akan menyiarkan laporan sukan melibatkan 426 acara dipertandingkan menerusi siaran di televisyen dan radio."Hari ini juga rakan-rakan strategik dalam kejohanan temasya Sukma edisi ke-20 termasuklah RTM yang begitu besar jasanya kepada rakyat Malaysia akan menjadi penyiar rasmi bagi edisi ke-20."Kita amat yakin dengan tenaga kerja warga RTM begitu sinonim dunia sukan di tanah air kita ini, tentunya mereka akan memberi pelaporan dan persembahan terbaik buat seluruh rakyat Malaysia yang mengikuti dan meminati sukan di tanah air ini," katanya.

(RTM sebagai rakan media strategik akan menyiarkan laporan sukan melibatkan 426 acara dipertandingkan menerusi siaran di televisyen dan radio)

Beliau ditemui selepas pelancaran Detik 30 hari Sukan Malaysia Sukma edisi ke-20 di Stadium Nasional Bukit Jalil, di sini.Dijangkakan 10,000 atlet dan pegawai, mewakili negeri masing-masing bakal menyertai temasya yang akan berlangsung di Kuala Lumpur, Bangi, Bukit Jalil,Shah Alam dan Pulau Langkawi.Sementara itu, Pengarah Bahagian Program TV, Abdul Hadi Mohd Yusof memaklumkan liputan bagi temasya melibatkan acara pilihan menerusi laporan pada pagi hingga petang sepanjang temasya berlangsung."Pada edisi kali ini kita akan membuat liputan kepada acara-acara terpilih untuk kita siarkan di program televisyen kita menyediakan dua laporan harian sesi pagi dan petang."Manakala di radio lintas langsung untuk laporan Sukma di sepanjang hari," katanya kepada RTM selepas mewakili Ketua Pengarah Penyiaran, Datuk Che Roslan Che Daud selepas pelancaran rasmi detik 30 hari berkenaan.


Stadium Nasional Bukit Jalil venue final Piala FA

KUALA LUMPUR, 17 Ogos- Stadium Nasional Bukit Jalil menjadi venue pilihan bagi perlawanan akhir Piala FA antara Terengganu FC (TFC) dan Johor Darul Ta’zim (JDT).Liga Bolasepak Malaysia (MFL) menerusi kenyataan memaklumkan, aksi final edisi ke-32 tersebut dijadual berlangsung pada 10 September ini."Permohonan untuk menggunakan Stadium Nasional Bukit Jalil mendapat kelulusan daripada Perbadanan Stadium Malaysia (PSM).Pemeriksaan terhadap padang turut melibatkan MFL bersama pihak pengurusan TFC dan JDT," menurut kenyataan itu.

Mengikut perancangan awal, MFL akan menganjurkan final Piala FA pada 27 Ogos ini.Bagaimanapun perubahan tarikh terpaksa dilakukan susulan penglibatan JDT dalam saingan Liga Juara-juara Konfederasi Bolasepak Asia (AFC) 2022.Mengenai penjualan tiket final Piala FA, MFL akan mengadakan perbincangan bersama pihak pengurusan TFC dan JDT terlebih dahulu sebelum hebahan dilakukan dalam waktu terdekat.


Damok dapat tiket 'wild card', sah beraksi GP Motosikal Malaysia

KUALA LUMPUR, 17 Ogos - Pelumba negara, Syarifuddin Azman sah beraksi pada saingan Grand Prix (GP) Motosikal Malaysia di Sepang bermula 21 hingga 23 Oktober ini menerusi tiket wild card.Perkara itu diumumkan oleh Ketua Pegawai Eksekutif Litar Antarabangsa Sepang (SIC), Azhan Shafriman Hanif.Katanya, Syarifuddin atau lebih mesra dipanggil Damok adalah pelumba negara paling layak beraksi di Sepang ketika ini.Menurutnya, Damok yang bakal membuat penampilan kali kelima menerusi tiket wild card, akan beraksi bersama pasukan Vision Track Racing Team.

"Selepas dua tahun GP Malaysia tidak dianjurkan akibat pandemik COVID-19, kami kini sudah bersedia menanti kehadiran penyokong tempatan serta antarabangsa."Dengan tiada pelumba Malaysia bersaing musim penuh pada musim ini, saya percaya Damok akan menjadi tarikan utama kepada peminat MotoGP di negara ini."Untuk itu, saya berharap jualan tiket akan meningkat dan penyokong tempatan dapat memberi sokongan padu kepada Damok," katanya pada majlis pelancaran GP Malaysia yang disempurnakan oleh Menteri Belia dan Sukan, Datuk Seri Ahmad Faizal Azumu, di sini, semalam.Sementara itu, Damok ketika ditemui berkata beliau telah bersedia dari segi mental dan fizikal serta akan mempamerkan tunggangan terbaik di Sepang nanti."Saya pada aksi di tanah air ini saya sangat teruja, cabaran adalah untuk berada di kelompok hadapan dan saya akan buktikan," katanya.Damok sebelum ini beraksi menerusi tiket wild card di Aragon pada tahun lalu serta pusingan di GP Portugal, Sepanyol dan Catalunya.Pelumba negara itu yang beraksi pada musim penuh Kejuaraan JuniorGP 2022 ketika ini menduduki tangga kedua keseluruhan dengan mengumpul 97 mata bersama pasukan SIC Racing.


Serena William tunduk kepada Emma Raducanu

(Serena Williams membalas pukulan kepada Emma Raducanu dari Britain semasa perlawanan terbuka tenis/AFP)

AMERIKA SYARIKAT, 17 Ogos- Serena Williams tunduk keluar dari WTA/ATP Cincinnati Masters pada halangan pertama pada hari Selasa, tewas secara 'straight set' kepada juara Terbuka AS Emma Raducanu ketika semakin hampir ke penghujung karier gemilangnya.

Minggu lalu Williams menyatakan bahawa dia merancang untuk bersara selepas Terbuka AS bulan ini kerana tidak setanding dengan remaja Britain, Raducanu, yang menang 6-4, 6-0.Williams yang berusia 40 tahun meninggalkan gelanggang dengan pantas selepas kekalahan itu tanpa bercakap dengan wartawan televisyen.Raducanu mengalahkan Williams pada permulaan kedua-dua set untuk meraih kemenangan dalam pertemuan pertama dan ia mungkin perlawanan terakhirnya dengan juara perseorangan Grand Slam 23 kali itu.Dalam satu pertemuan, Raducanu menyatakan "saya gugup dari titik pertama hingga terakhir dan Serena berbahaya dan boleh kembali dari apa jua keadaan."Saya terpaksa kekal fokus. Saya sangat gembira kerana berjaya mengekalkan ketenangan saya," Jelas Raducanu.Williams, pernah memenangi gelaran ini pada 2014 dan 2015, akibat kecederaan yang dihadapinya dia bersaing dalam perlawanan keempatnya pada 2022 selepas memulakan baki perlawanan di Wimbledon.Kejayaan yang diraih pemain muda Britain itu semakin meningkat dengan 14 kemenangan dan 17 kekalahan daripada permulaan kelayakan sejak memenangi Tenis Terbuka September lalu. -AFP

(Serena Williams ketika dalam perlawanan menentang Emma Raducanu di Mason, Ohio/AFP)


KHM mahu bertemu KBS, mohon dana tambahan

SEPANG, 16 Ogos- Konfederasi Hoki Malaysia (KHM) akan bertemu dengan Menteri Belia dan Sukan untuk memohon dana tambahan.Ia sebagai persediaan bagi mengharungi jadual tahun depan yang padat dengan kejohanan besar peringkat Asia dan Dunia.Presiden KHM, Datuk Seri Subahan Kamal menjelaskan beliau akan mengadakan pertemuan dengan Datuk Seri Ahmad Faizal Azumu untuk menerangkan perancangan pihaknya."Tahun depan sukan SEA memang ada indoor lelaki dengan wanita jadi ini adalah harapan negara untuk mendapat dua pingat lagi dan saya cukup yakin bahawa malaysia dalam hoki ini kita akan berikan empat pingat emas untuk negara."Dan saya harap supaya akan lihat dengan lebih mendalam, berikan peruntukan lebih sedikit supaya kita dapat gunakan dana itu untuk memberi peluang kepada pemain-pemain ini baik pasukan out door mahu pun indoor untuk keluar bermain dan berlatih dan bersaing dalam banyak pertandingan," katanya.

(Subahan Kamal ketika menyambut skuad hoki dalam dewan lelaki negara di KLIA)

Beliau berkata demikian kepada media, selepas menyambut skuad hoki dalam dewan lelaki di Lapangan Terbang Antarabangsa Kuala Lumpur (KLIA).Sukan hoki negara terus melakar keputusan cemerlang di pentas antarabangsa.Terbaharu, Malaysia mencipta sejarah muncul juara kategori lelaki di Kejohanan Hoki Dalam Dewan Piala Asia 2022, menewaskan juara bertahan Iran 3-2 menerusi penentuan pukulan penalti pada aksi final di Bangkok, Thailand semalam.Pasukan wanita negara pula membawa pulang pingat gangsa.


Pelumba berbasikal Shah Firdaus fokus persiapan Kejohanan Berbasikal Trek Dunia

JOHOR BAHRU, 16 Ogos- Pelumba berbasikal trek kebangsaan, Muhammad Shah Firdaus Sahrom, memberi fokus kepada persiapan menghadapi Kejohanan Berbasikal Trek Dunia di Perancis, Oktober depan, terutamanya dalam acara Keirin selepas ketiadaan jaguh berbasikal negara Datuk Mohd Azizulhasni Awang pada kejohanan itu. Sasarannya untuk mara ke final, berdasarkan pencapaian ketika Sukan Komanwel Birmingham 2022 baru-baru ini. Beliau mahukan keputusan positif pada penyertaan kali keempatnya di Kejohanan Dunia tersebut, walaupun sebelum ini hanya terlibat dalam acara sprint.

(Muhammad Shah Firdaus Sahrom menerima insentif dari Kerajaan Johor)

Menurut Muhammad Shah Firdaus Sahrom untuk Keirin yang pertama ini, saya kena fokus untuk sampai ke Final dan fokus pada pusingan seterusnya. "Kebanyakkan yang pesaing yang ada di sukan Komanwel adalah sama dengan "World Championship", kecuali netherland, jadi ada benda posiitif untuk saya fokus dan bersemangat," katanya Dalam tiga edisi sebelum ini, Shah Firdaus memberi tumpuan terhadap acara sprint bagi mengutip mata kelayakan ke Sukan Olimpik, namun kini menumpukan terhadap acara Keirin berikutan ketiadaan The Pocket rocketman pada edisi kali ini. Atlet kelahiran Muar itu baru-baru ini berjaya meraih pingat Gangsa pada Sukan Komanwel Birmingham 2022 dalam acara keirin. Beliau sebelum itu menjadi salah seorang atlet kelahiran Johor yang menerima insentif Kemenangan Atlet Johor Sukan SEA 2021 dan Sukan Komanwel Birmingham 2022, di Johor Bahru.


FA dakwa Tuchel dan Conte akibat bergaduh tepi padang

(Ketua jurulatih Tottenham Hotspur, Antonio Conte (kanan) berjabat tangan secara agresif dengan pengurus Chelsea,Thomas Tuchel selepas perlawanan Liga Perdana di Stamford Bridge, London/AFP)

LONDON, 16 Ogos- Pengurus Chelsea, Thomas Tuchel dan pengendali Tottenham, Antonio Conte didakwa oleh FA England kerana bergaduh di tepi padang selepas pertembungan hebat kedua-dua pasukan ketika seri 2-2 Ahad lalu.Tuchel dan Conte terpaksa dileraikan sebanyak dua kali, aksi tidak wajar kedua-duanya, membayangi aksi pasukan tetangga itu yang mencetuskan senario agak ganas di Stamford Bridge.Pergaduhan tercetus selepas Conte meraikan gol penyamaan Pierre-Emile Hojbjerg berhampiran kawasan teknikal Tuchel.Tuchel dan Conte bertelagah lagi apabila berjabat tangan secara agresif yang kemudiannya menyaksikan kedua-duanya dilayangkan kad merah, mencetuskan lagi adegan jelek melibatkan pemain dan kakitangan kejurulatihan dari seteru London itu."Thomas Tuchel dan Antonio Conte kedua-duanya telah didakwa melanggar Peraturan FA E3, berikutan perlawanan Liga Perdana antara Chelsea FC dan Tottenham Hotspur FC pada Ahad 14 Ogos 2022," kata kenyataan FA pada Isnin."Adalah didakwa bahawa tingkah laku kedua-dua pengurus adalah tidak wajar selepas tamat perlawanan. Thomas Tuchel dan Antonio Conte mempunyai masa sehingga Khamis (18 Ogos) untuk memberikan maklum balas masing-masing." menurut kenyataan itu lagi.Tuchel juga berkemungkinan berdepan pertuduhan lanjut daripada FA, yang sedang menyiasat komennya selepas perlawanan mengenai pengadil Anthony Taylor.Tuchel berkata "mungkin lebih baik" bagi Taylor untuk tidak mengadili Chelsea lagi, dengan pemain Jerman itu marah dengan kedua-dua gol Tottenham.

(Ketua jurulatih Tottenham Hotspur, Antonio Conte (kanan) bergaduh dengan pengurus Chelsea, Thomas Tuchel selepas perlawanan Liga Perdana di Stamford Bridge, London/AFP)

Dia merasakan tindakan Hojbjerg sepatutnya tidak dibenarkan kerana mendakwa pemain berkenaan berada pada posisi 'pffside' ketika bertentang penjaga gol Richarlison, serta kekasaran terhadap Kai Havertz beberapa saat sebelum itu.Tuchel juga menegaskan pertahanan Tottenham, Cristian Romero sepatutnya dihukum kerana menarik rambut Marc Cucurella, dengan pemeriksaan VAR menolak kad merah untuk insiden yang berlaku sejurus sebelum Harry Kane menanduk masuk gol penyamaan pada masa kecederaan pelawat.Kedua-dua pengurus mungkin menghadapi larangan akibat kelakuan tidak wajar mereka, dengan Tuchel sudah mengakui dia mungkin tidak hadir menyaksikan Chelsea berdepan Leeds hujung minggu depan. -AFP


Kejohanan Boling remaja Asia 2022: Shaqeem Izwan raih emas acara perseorangan

THAILAND, 16 Ogos- Pemain boling muda negara, Shaqeem Izwan Teh Shahrul Hafiz Teh memulakan kempen Kejohanan Remaja Asia 2022 dengan cemerlang apabila meraih emas acara perseorangan remaja lelaki di Bangkok, Thailand, semalam.Shaqeem melakukan jatuhan 1,435 pin selepas enam permainan untuk muncul juara acara berkenaan.Pemain berusia 18 tahun itu menewaskan wakil Taiwan, Lan Shao Kang yang mencatat 1,407 jatuhan pin dan Abdulrahman Alkandari dari Kuwait dengan 1,406 jatuhan pin.

(Shaqeem Izwan Teh Shahrul Hafiz Teh raih emas dalam boling remaja / Foto FB Bowling Malaysia)

Sementara rakan senegara, Airel Amri Suhaimi, Syabil Azam Saymsul dan Izz Naqiuddin Putera Islahuddin masing-masing menamatkan saingan di tempat ke-16, 18 dan 19.Dalam kategori remaja perempuan pula, Adiana Mohd Redzwan mencatat 1,198 jatuhan pin manakala Anis Hanani Romzi 1,185 jatuhan pin, sekali gus menamatkan permainan di tempat kelima dan keenam.Dua lagi pemain, Nur Aqila Aini Mohammed Faiz dan Nurul Hanis Nabila Mohd Nizam masing-masing di kedudukan ke-13 dan 15.Singapura menguasai dua tempat teratas podium menerusi Ashley Victoria Lok 1,334 jatuhan pin dan Shirlene Wong Xue Lin 1,300 jatuhan pin.Sementara wakil tuan rumah, Ramita Sarntong membawa pulang gangsa dengan 1,289 jatuhan pin.


40 atlet Johor raih pingat Sukan SEA , Sukan Komanwel terima insentif

JOHOR BAHRU, 16 Ogos- Seramai 40 atlet Johor menerima insentif daripada kerajaan negeri dengan keseluruhan berjumlah RM163,000 atas kejayaan mereka meraih pingat di Sukan SEA Vietnam 2021 dan Sukan Komanwel Birmingham 2022.Menteri Besar Johor Datuk Onn Hafiz Ghazi berkata insentif berkenaan diberikan sebagai pengiktirafan dan penghargaan terhadap prestasi membanggakan yang dipamerkan atlet negeri itu dalam mengharumkan nama negara. “Ini termasuk melihat kemungkinan meningkatkan lagi nilai pemberian insentif pada masa akan datang sebagai pengiktirafan terhadap hasil titik peluh mereka mengharumkan nama negara.“Kita akan tengok balik insentif tersebut supaya mereka lebih bermotivasi untuk berkecimpung dalam arena sukan,” katanya ketika berucap dalam Majlis Penyampaian Insentif Kemenangan Atlet Johor Sukan SEA 2021, Sukan Komanwel Birmingham 2022 dan Penyampaian Bantuan Pentadbiran Badan-Badan Gabungan MBNJ 2022 di sini malam tadi.Pada Sukan SEA di Vietnam, 26 atlet Johor menyumbang tiga pingat emas, tujuh perak dan 15 gangsa dengan atlet meraih emas menerima insentif RM4,000, diikuti RM2,000 bagi perak dan RM1,500 gangsa.Bagi Sukan Komanwel Birmingham pula enam atlet Johor meraih dua emas, dua perak dan dua gangsa dengan insentif untuk emas berjumlah RM16,000, perak RM12,000 dan gangsa RM8,000 serta tambahan RM2,000 bagi insentif penyertaan.Antara penerima insentif untuk Sukan Komanwel ialah jaguh badminton muda negara, Ng Tze Yong yang memperoleh RM28,000 selepas meraih satu emas dan perak menerusi acara perseorangan dan berpasukan campuran, manakala atlet angkat berat Mohamad Aniq Kasdan menerima RM18,000.Sementara itu, Mohamad Aniq yang mencipta kejutan menghadiahkan pingat emas sulung negara di termasya itu, menzahirkan penghargaan kepada kerajaan negeri atas pemberian insentif berkenaan yang sedikit sebanyak memberikan suntikan semangat.“Sokongan daripada semua termasuk kerajaan negeri menjadikan saya lebih bermotivasi untuk mencipta kejayaan. Bagi saya insentif perlu kerana atlet berlatih bertahun-tahun dan kalau dapat insentif mereka akan lebih bermotivasi,” katanya.Atlet berbasikal trek negara Muhammad Shah Firdaus yang meraih gangsa acara keirin di Sukan Komanwel dan menerima insentif RM10,000, turut melahirkan rasa gembira dan berharap dapat mempamerkan prestasi lebih cemerlang pada masa akan datang.

Menteri Besar Johor Datuk Onn Hafiz Ghazi dan Pengerusi Jawatankuasa Belia, Sukan, Pembangunan Usahawan, Koperasi dan Sumber Manusia Negeri Johor Mohd Hairi Mad Shah bergambar bersama atlet-atlet Johor yang menerima insentif kemenangan sukan di temasya Sukan SEA Hanoi Vietnam 2021 dan Sukan Komanwel Brimingham 2022, malam tadi / FOTO BERNAMA

“Apabila atlet meraih pingat dan dapat insentif memang lebih bersemangat kerana sedikit sebanyak memberi sokongan moral. Jadi apabila (Menteri Besar Johor) mahu meningkatkan insentif (pada masa akan datang) saya bertambah semangat dan harap ia direalisasikan.“Tetapi bagi saya, apabila kita beri hasil yang baik perkara sebegitu (insentif) akan datang sendiri dan tidak perlu difikirkan sangat,” katanya. -BERNAMA


Kecergasan fokus utama Murray

(Andy Murray pada aksi perlawanan ATP/WTA Cincinnati Masters)

CINCINNATI, AMERIKA SYARIKAT, 16 Ogos- Andy Murray berjaya mara ke pusingan kedua ATP/WTA Cincinnati Masters pada Isnin, namun kecergasan dalam perlawanan perlu dikekalkan bagi baki musim perlawanannya.Juara dua kali Tenis Terbuka AS itu mara ke pusingan kedua dengan kemenangan 7-6 (7/3), 5-7, 7-5 ke atas rakan veteran Stan Wawrinka.Selepas setengah dekad mengalami masalah kecederaan termasuk pembedahan pinggul, pemain Scotland itu menyedari baki musim perlawanan dan kerjaya, amat bergantung kepada keadaan fizikalnya.“Secara fizikal saya berasa cukup baik sejak beberapa bulan lalu, tetapi dalam kebanyakan kejohanan, saya tewas pada pusingan kedua.“Saya tidak mempunyai peluang untuk mencapai kejayaan cemerlang, kemungkinan mengambil cuti untuk berehat."Saya harap, saya boleh mencapai tahap itu (kejayaan terdahulu) sekali lagi; secara konsisten berjaya ke peringkat akhir perlawanan, supaya kami dapat merancang dan menjadualkan kejohanan dengan lebih baik," katanya.

(Juara dua kali Tenis Terbuka AS itu mara ke pusingan kedua dengan kemenangan 7-6 (7/3), 5-7, 7-5 ke atas rakan veteran Stan Wawrinka/AFP)

Juara Grand Slam tiga kali yang masih belum pulih sepenuhnya daripada kecederaan kaki dan lutut, Murray diuji selama hampir tiga jam ketika menentang Wawrinka semalam."Terdapat pencapaian yang baik tahun ini, tetapi agak sukar untuk beberapa tahun kebelakangan ini kekal cergas dan sihat serta membina keyakinan ketika bermain tenis, dan konsisten untuk bersaing mingu demi minggu," jelas Murray."Sangat positif, saya dapat bermain lebih banyak perlawanan tahun ini. Saya berharap dapat meneruskannya hingga akhir musim."Kemunculan semula Murray pada musim ini dapat dilihat menerusi kejayaan yang dicapai pada Januari lalu, pada perlawanan akhir di Sydney dan di Stuttgart dua bulan lalu. -AFP


Nunez dibuang padang, gol Diaz selamatkan maruah Liverpool di Anfield

(Pemain Liverpool, Luis Diaz menjaringkan gol pertama pasukan/REUTERS)

LIVERPOOL, 16 Ogos- Liverpool bermain dengan 10 pemain, bergelut mengelak kekalahan pertama di depan penyokong sendiri di Anfield sejak 2017 apabila Darwin Nunez dibuang padang yang menyaksikan The Reds seri 1-1 berdepan Crystal Palace.Gol sensasi Luis Diaz memberikan satu mata buat Liverpool selepas Wilfried Zaha membuka jaringan buat Palace pada babak pertama.Selepas dua perlawanan musim ini, Liverpool kini ketinggalan empat mata di belakang pendahulu, Manchester City dengan pemain baharu yang dibeli dengan harga 75 juta euro (RM339.86 juta) itu perlu dipersalahkan.Nunez meledak dalam dua penampilan pertama berdepan City dalam Perisai Komuniti dan menyelamatkan satu mata ketika masuk sebagai pemain gantian apabila seri 2-2 di tempat lawan berdepan Fulham minggu lalu.Namun pemain Uruguay itu menanduk Joachim Andersen sebelum berdepan cabaran besar dalam perlawanan apabila dilayangkan kad merah."Sekarang dia (Nunez) sendiri sudah tahu akibatnya," kata Jurgen Klopp apabila ditanya jika Nunez menyebabkan rakan-rakannya kecewa."Sudah tentu kecewa kerana ia kad merah. Dia diprovokasi tetapi itu bukan cara dia sepatutnya membalas." tambah Kloop.Bagaimanapun, Liverpool kembali bangkit dan berhasil membalas dengan gol penyamaan Diaz.Klopp berkat, beliau bangga bagaimana 10 pemainnya bangkit selepas minggu yang sukar disebabkan krisis kecederaan awal musim.

(Pemain Liverpool Darwin Nunez (dua dari kiri) dibuang padang oleh pengadil Paul Tierney/AFP)

Roberto Firmino, Thiago Alcantara, Diogo Jota, Joel Matip dam Ibrahima Konate semuanya terpaksa diketepikan manakala Joe Gomez hanya mampu berada di bangku simpanan.Nat Phillips terpaksa membuat penampilan pertama dalam Liga Perdana sejak hari terakhir musim 2020/21 di bahagian pertahanan tengah manakala Klopp tiada pilihan di bahagian serangan pada penghujung aksi."Perasaan sebenar yang saya ada ketika adalah berjaya mengharungi perlawanan secara bermaruah " "Dengan persiapan minggu ini ia sesuatu yang menakjubkan. Ia seperti ada satu kejaiban si ahli sihir membantu seseorang yang menghadapi masalah."kata Klopp. Katanya, Liverpool akhirnya berjaya keluar dari perangkap, walaupun gagal mengubah penguasaan awal mereka menjaringkan gol. -AFP


Aksi TFC-Selangor FC temukan dua sahabat baik

KUALA NERUS, 16 Ogos- Aksi Liga Super antara Terengganu FC (TFC) dengan Selangor FC di Stadium Majlis Bandaraya Petaling Jaya (MBPJ) malam esok bakal mempertemukan dua sahabat baik atas padang.Pertembungan itu menyaksikan dua ketua jurulatih muda, Nafuzi Zain yang sudah tiga musim bersama skuad Penyu dan Nizdam Jamil yang menggalas tugas sebagai ketua jurulatih interim The Red Giants, susulan peletakan jawatan Michael Fitchtenbeiner berikutan prestasi kurang memberangsangkan pasukan itu musim ini.Menurut Nafuzi, perlawanan itu sememangnya ditunggu-tunggu dan dijangka bakal menguji kemampuan anak buahnya dalam mengekalkan momentum kemenangan selepas kejayaan menewaskan Sarawak United FC Sabtu lepas."Bertemu Selangor antara perlawanan yang saya nantikan kerana ketika saya pertama kali menjadi ketua jurulatih interim TFC pada 2019, saya bertemu Nidzam yang ketika itu membimbing skuad Felda United FC."Dan kali ini sekali lagi kami akan bertemu juga dalam perlawanan pertama Nidzam sebagai caretaker, tetapi kali ini bersama Selangor," katanya ketika ditemui semalam. Di sebalik keterujaan tersebut, jurulatih kelahiran Kelantan berusia 44 tahun itu tidak menafikan agak terbeban dengan masalah kecederaan yang masih membelenggu anak buahnya.Nafuzi berkata situasi itu pasti dimanfaatkan sepenuhnya oleh pihak lawan bagi melancarkan misi 'balas dendam' setelah tewas di tangan pasukannya pada pusingan pertama Liga Super April lepas.

"Memang betul kita belum pernah tewas di tangan Selangor FC sejak 2019. Tetapi itu bukan jaminan untuk terus selesa dengan rekod tersebut."Sebagai sahabat baik, saya percaya Nidzam mempunyai strateginya sendiri untuk mencabar kami (TFC). Apatah lagi ini adalah tugas pertamanya sebagai ketua jurulatih interim dan beliau pastinya bekerja keras untuk melakar kejayaan sendiri," katanya.


Bola Keranjang 2022: KL Aseel menang mudah berdepan Roosters

KUALA LUMPUR, 16 Ogos- KL Aseel mudah menumpaskan pasukan tercorot Roosters dalam Liga Bola Keranjang D-League Malaysia 2022 dengan keputusan, 104-45.Pertembungan tersebut berlangsung di Stadium MABA, Kuala Lumpur.Kejayaan itu membolehkan pasukan tersebut naik ke tangga keempat dipisahkan hanya tiga mata di belakang pendahulu Penang Stallions.Maegen Mahadevan, Connor Chua dan Lim Wan Seong paling menyerlah selepas masing-masing menyumbang mata terbanyak buat pasukan.KL Aseel menampilkan penguasaan sejak suku pertama mendahului 29-7.Pasukan kendalian Boon Hong Low semakin sukar digugat pada suku kedua apabila melebarkan jurang mata kepada 60-20.Dua suku terakhir menjadi semakin mudah buat KL Aseel yang menutup aksi dengan kemenangan 104-45.KL Aseel akan berdepan Selangor XX untuk aksi seterusnya.

(KL Aseel terus mendominasi permainan sehingga tamat perlawanan)


Malaysia tuan rumah Kem Terjun Remaja Asia pertama

KUALA LUMPUR, 15 Ogos- Kuala Lumpur menjadi tuan rumah pertama kepada Kem Terjun Remaja Asia yang bermula hari ini hingga 21 Ogos.Program tersebut dianjurkan menerusi kerjasama Majlis Olimpik Malaysia (MOM) dengan Majlis Olimpik Asia (OCA) dan Persekutuan Renang Malaysia.Naib Presiden MOM, Datuk Mumtaz Jaafar berkata penganjuran program itu diharap dapat dimanfaatkan sebaiknya oleh atlet kebangsaan kerana turut disertai tenaga pengajar berkaliber dari Australia."MOM amat berbangga dan menunggu program seperti yang pertama kali dianjurkan di negara kita Malaysia untuk jurulatih, atlet kerana program ini daripada OCA biasanya di negara kita kementerian yang menganjurkan. "Program tersebut memang menarik dan bagus sekali. Sudah sampai masanya diadakan program itu dengan bergabung dengan negara lain," kata Mumtaz di sini.Program tersebut disertai 15 negara termasuk Vietnam, Qatar, Arab Saudi dan beberapa negara Asia yang bernaung bawah Majlis Olimpik Asia.

(Kuala Lumpur menjadi tuan rumah pertama kepada Kem Terjun Remaja Asia yang bermula hari ini hingga 21 Ogos)


BANGKOK, 15 Ogos- Skuad wanita negara berjaya meraih pingat gangsa apabila menewaskan Kazakhstan 2-0 dalam aksi penentuan tempat ketiga dan keempat Kejohanan Hoki Dalam Dewan Piala Asia 2022 di Thailand.Perlawanan berlangsung di Stadium Tertutup Huamark, di sini siang tadi.Pencapaian itu memperbaik rekod edisi 2019 apabila skuad negara menamatkan kejohanan di kedudukan keempat.Malaysia berjaya mendahului selepas dihadiahkan pukulan penalti pada minit ke-15 yang disempurnakan oleh Iren Hussin.Bersambung suku ketiga, Kazakhstan dilihat lebih banyak mengatur serangan untuk cuba mengimbangi kedudukan namun gol yang dicari gagal diperoleh.Seminit sebelum aksi sebenar perlawanan berakhir, Malaysia sekali lagi dihadiahkan pukulan penalti dan kali ini giliran Nur Aisyah Yaacob untuk memastikan kemenangan Malaysia untuk selaku pemenang pingat gangsa.Kemenangan hari ini lebih manis apabila ketua pasukan, Juliani Mohamad Din dinamakan pemain terbaik perlawanan.

(Skuad wanita negara rangkul pingat gangsa Hoki Dalam Dewan Piala Asia 2022)


Malaysia kehilangan `Bapa Bina Badan Negara'

KUALA LUMPUR, 15 Ogos- Arena sukan negara hari ini kehilangan sebutir permata dalam sukan bina badan susulan pemergian bekas juara bina badan Asia, Datuk Gan Boon Leong yang meninggal dunia awal pagi tadi.Mendiang yang diberi jolokan `Bapa Bina Badan Malaysia' meninggal dunia pada usia 84 tahun di sebuah pusat jagaan di Kota Laksamana sekitar pukul 1.30 pagi di hadapan beberapa ahli keluarganya.Beliau meninggalkan seorang balu, Datin Chong Kin Yock dan tujuh orang anak.Kementerian Belia dan Sukan (KBS) merakam ucapan takziah kepada keluarga mendiang.KBS menerusi kenyataan di laman Facebook menyebut, mendiang mempunyai jasa yang cukup besar dalam pembangunan sukan bina badan negara.Ketika di puncak prestasinya, Datuk Gan pernah memenagi gelaran Mr. Universe, Mr. Asia, Mr Malaysia dan Mr Melaka.Beliau juga merupakan bekas Presiden Persekutuan Bina Badan Malaysia, EXCO Melaka dan Ahli Dewan Undangan Negeri (ADUN) Banda Hilir dan Duyong.Mendiang akan disemadikan di Bekok, Johor, Jumaat ini.


Majlis raikan atlet cemerlang di Solo dan Birmingham akan dibuat bersama Perdana Menteri

(Bonnie Bunyau Gustin, pemenang pingat emas acara powerlifting pada temasya Komanwel, di Birmingham baru-baru ini)Infografik MSN

SHAH ALAM, 15 Ogos- Pemenang pingat emas pada temasya Sukan Komanwel Birmingham 2022 dan Sukan Para ASEAN (APG) ke-11 di Solo, Indonesia, baru-baru ini akan menerima insentif daripada kerajaan atas kejayaan mereka mengharumkan nama negara, kata Menteri Belia dan Sukan Datuk Seri Ahmad Faizal Azumu.“Tentunya kita (memberikan insentif kepada pemenang pingat emas). Kita ada insentif yang akan kita berikan melalui program ganjaran imbuhan Skim Hadiah Kemenangan Sukan (SHAKAM),” katanya pada pemberita selepas program pelancaran sebuah produk kecantikan di sini, malam tadi.Ahmad Faizal berkata demikian sebagai mengulas pertanyaan pemberita sama ada kerajaan akan memberikan sebarang insentif kepada atlet negara yang meraih emas pada temasya Sukan Komanwel 2022 baru-baru ini.Menurut beliau, kementerian akan memastikan usaha gigih para atlet negara di pentas antarabangsa dihargai selain merancang untuk meraikan kejayaan atlet di kedua-dua sukan itu bersama Perdana Menteri Datuk Seri Ismail Sabri Yaakob, kelak.Kontinjen negara menamatkan cabaran di Sukan Komanwel 2022 yang bermula dari 28 Julai hingga 8 Ogos lepas dengan pencapaian membanggakan apabila meraih keseluruhan tujuh pingat emas, lapan perak dan lapan gangsa.Kejayaan itu menyamai pencapaian ketika edisi 2018 di Gold Coast, Australia apabila kem Malaysia membawa pulang tujuh pingat emas, lima perak dan 12 gangsa.Bagi temasya APG, Kontinjen Malaysia yang diwakili kira-kira 70 atlet menamatkan cabaran di kedudukan keempat selepas merangkul 36 pingat emas, 20 perak dan 14 gangsa pada temasya yang berlangsung bermula 30 Julai dan berakhir pada 5 Ogos lepas.- BERNAMA

(Abu Samah Borhan dan Mohamad Yusshazwan pemenang pingat emas acara Duo Lelaki, Tenis Berkerusi Roda, Sukan Para Asean, Solo 2022)Infografik MSN


La Liga: Real Madrid bermula positif tapi cemas

(Pemain tengah Real Madrid dari Croatia, Luka Modric terjatuh semasa perlawanan bola sepak liga Sepanyol antara Almeria dan Real Madrid/AFP)

MADRID, 15 Ogos- Real Madrid bangkit daripada ketingaalan untuk menewaskan Almeria 2-1 pada aksi pembukaan La Liga pada Ahad.Skuad kendalian Carlo Ancelotti ketinggalan dengan gol awal minit keenam oleh tuan rumah menerusi Largie Ramazani ketika membuat kujungan ke Stadium Power Horse.Namun, selepas sejam perlawanan berlangsung Lucas Vazquez berjaya menyamakan kedudukan. Ketika berbaki 15 minit di Stadium Power Horse, Almeria, David Alaba melangkah masuk ke padang sebagai pemain gantian, dan tidak menunggu lama untuk mengahasilkan gol dengan menyempurnakan sepakan percuma menakjubkan dari luar kotak penalti selepas Luka Modric dikasari menjadikan kedudukan 2-1.Meskipun menang, sepanjang perlawanan Real dipaksa bekerja keras untuk mendapatkan tiga mata menentang pasukan Almeria yang memenangi kejuaraan divisyen dua musim lalu untuk kembali ke La Liga selepas tujuh tahun.“Kami mempunyai banyak rembatan ke gawang tetapi apabila kami mendapat gol pertama, ia menjadikan perkara lebih mudah untuk kami,” kata Ancelotti."Saya gembira dengan cara permainan berlangsung. Kami tidak hebat tetapi banyak perkara yang perlu diambil kira, seperti perlawanan pada hari Rabu dan panasnya."Pada satu ketika ia kelihatan seperti Madrid mungkin mengalami kekalahan dalam perlawanan pembukaan liga musim ini buat kali pertama sejak 2008, dengan keputusan Ancelotti untuk menggilirkan skuadnya pada mulanya tidak membuahkan hasil.Pengendali dari Itali itu telah membuat lima perubahan pada barisan pemain yang bermula dalam kemenangan 2-0 Rabu ke atas Eintracht Frankfurt dalam Piala Super UEFA di Helsinki, apabila jaringan Alaba dan Karim Benzema memberikan juara bertahan Eropah itu trofi pertama kempen tersebut.Alaba dan Modric adalah antara pemain yang disenaraikan ke bangku simpanan, manakala pemain akhir musim Antonio Rudiger dan Aurelien Tchouameni diberikan permulaan kompetitif pertama untuk kelab baharu mereka. -AFP

(Pemain pertahanan Real Madrid dari Austria, David Alaba (Kiri) meraikan gol kedua pasukannya semasa perlawanan bola sepak liga Sepanyol antara Almeria dan Real Madrid/AFP)


Skuad Ragbi Terengganu menerima tajaan Klinik Perubatan Hijraa Healthcare Sdn Bhd

KUALA NERUS, 16 Ogos - Sukan ragbi menjadi pilihan utama Klinik Perubatan Hijraa Healthcare Sendirian Berhad untuk sebarang penajaan berkaitan sukan bawah aktiviti tanggungjawab sosial korporat (CSR) syarikat itu. Syarikat milik perkhidmatan kesihatan bumiputera itu merupakan antara penaja utama skuad ragbi Terengganu sejak lima tahun lalu.  Ahli Lembaga Pengarahnya, Doktor Hazmuhaimin Hashim berkata beliau amat berbangga apabila pasukan ragbi negeri daripada bawah pengurusan pihak Persatuan Ragbi Negeri (PRNT) itu mula dikenali sebagai antara kuasa besar sukan negara, apabila memenangi pelbagai kategori di peringkat kebangsaan sejak beberapa tahun lalu.  Ini termasuk menjuarai piala Agong pada tahun 2019 dan terus mengekalkan kejuaraan terbuka lelaki tujuh sebelah kebangsaan 2022, baru-baru ini di Ipoh, Perak.

"Yang paling teruja kita mahu tunggu untuk Piala Agong ini. Kita hendak kekalkan kejuaraan. Kita tahu untuk dapatkan kemenangan itu memerlukan masa yang agak lama. Jadi apabila kita menang tahun yang lalu tu, kita mahu kekalkan kejuaraan itu. Jadi di pihak Klinik Perubatan Hijraa sendiri kita akan terus menyokong pasukan Ragbi negeri Terengganu," kata Dr Hazmuhaimin di sini. Doktor Hazmuhaimin berkata demikian pada majlis Kesyukuran Meraikan Kejayaan pasukan ragbi tujuh sebelah lelaki dan bawah 21 tahun wanita baharu-baharu ini, yang disempurnakan Timbalan Yang Dipertua PRNT, Che Mohd Zulkarnain Abdul Wahab di Dataran Rimba, di sini.  Selaku penaja, pihaknya juga amat berbangga dengan prestasi pasukan ragbi Terengganu, yang kini telah melahirkan ramai pemain yang berbakat khususnya dalam kalangan anak muda.


Langkawi JCM siri ke-3, Muhammad Faheem muncul juara

LANGKAWI, 15 Ogos- Setelah tiga hari berlangsung di sekitar pulau Langkawi Junior Cyciling Malaysia (JCM) Siri ke-3 melabuhkan tirainya semalam.  Pasukan Terangganu dinobatkan selaku pasukan terbaik.  Tempat ke-2 diungguli oleh Malaysia Junior DMZ dantempat ketiga diraih pasukan dari Selangor.

Bagi pelumba Malaysia Junior DMZ, Muhammad Faheem Razem M.Zaini 18 tahun yang dinobatkan selaku Juara Keseluruhan bagi Siri ke-3, melahirkan rasa syukur kerana boleh mengekalkan momentum kemenangan buat pasukannya.  "Untuk stage JCM kali ini saya dibantu oleh rakan-rakan saya dia orang banyak bantu saya waktu berlumba dan selepas berlumba bagi saya semangat memandangkan stage 1 saya di nombor ke-11 pada stage ke-2 nobor 1 dan terus pegang overall winner, saya dapat kekalkan jersi kuning atas bantuan rakan-rakan saya," katanya Manakala bagi pelumba pasukan Terengganu, Muhammad Iqbal Daniel Mohd Nawawi 18 tahun, pula usaha keras beliau selama ini berhasil.  Walaupun berjaya merebut dua jaket Raja Pecut dan RajaBukit, beliau sedikit terkilan kerana gagal meraih juara keseluruhan.  "Untuk mengekalkan 3 helai jersi itu sangat macam terlepas satu helai jersi kuning tetapi untuk mengekalkan jersi com dan jersis print untuk hari ini dan peringat seterusnya, saya akan membuat terbaik untuk ketiga-tiga helai jersi," katanya Pada kejohanan kali ini seramai 67 orang atlet yang mewakili 11 pasukan masing-masing bersaing untuk 3 jersi yang dipertandingkan, iaitu Jersi Kuning selaku Juara Keseluruhan, Jersi Merah untuk Raja Bukit dan Jersi Hijau untuk RajaPecut.   JCM Siri-3 2022 bermula pada 12 Ogos dan berakhir semalam 14 Ogos 2022.


Gavin hanya ketinggalan satu pukulan dengan juara siri antarabangsa Singapura

KUALA LUMPUR, 15 Ogos- Pemain golf profesional negara, Gavin Kyle Green  terlepas gelaran Siri Antarabangsa Singapura dengan satu pukulan kepada pemain Thailand, Nitithorn Thippong di Tanah Merah Country Club di Singapura, semalam.Pemain Thailand itu merangkul gelaran itu dengan kelebihan satu pukulan selepas menamatkan saingan dengan 16 bawah 272 manakala Gavin merakamkan 273 pukulan untuk terikat dengan pemain Kanada, Richard T. Lee dan pemain Thailand, Phachara Khongwatmai.

(Pemain golf profesional negara, Gavin Kyle Green  terlepas gelaran Siri Antarabangsa Singapura/Foto Bernama)

Gavin, yang muncul pendahulu dua pusingan pertama dengan catatan 65, 65, gagal mengekalkan  kedudukan pendahulu apabila mencatatkan 72 semalam dan mengakhiri saingan dengan 71 pukulan.Gavin, juara Order of Merit Jelajah Asia 2017, menyifatkan saingan pada lubang terakhir sengit dan gelaran tersebut boleh menjadi milik sesiapa sahaja pada saat tersebut.“Saya cuba dengan gigih dan kekal sabar sebaik mungkin,” kata Gavin dalam kenyataan dikeluarkan oleh Jelajah Asia.Sementara itu, Nitithorn, yang menerima hadiah wang tunai US$270,000 (RM1.2 juta), berkata, beliau tidak dapat menggambarkan perasaannya kerana sudah berlatih bersungguh-sungguh untuk kejohanan yang sulung kali diadakan."Ini adalah hebat. Saya melakukan banyak pukulan birdie dan kekuatan mental saya hebat . Saya tidak memikirkan tentang skor tetapi hanya melalui proses untuk melakukan pukulan terbaik pada setiap lubang,” katanya. - BERNAMA


Presiden PSM tekad tidak akan tarik laporan polis

KUALA TERENGGANU, 15 Ogos- Rentetan dakwaan Presiden Persatuan Sepaktakraw Malaysia (PSM), Datuk Mohd Sumali Reduan mengarahkan pemain-pemain sepak takraw negara untuk memboikot Kejohanan Piala Raja Thailand ke-35 di Bangkok baru-baru ini, beliau tekad untuk tidak menarik laporan polis dan membawa isu ini ke muka pengadilan. Sumali yang juga Presiden Persatuan Sepaktakraw Wilayah Persekutuan Kuala Lumpur(PERSEWIP) menyerahkan sepenuhnya segala proses berkaitan perundangan kepada peguamnya untuk sebarang tindakan segera mungkin.

(Presiden Persatuan Sepaktakraw Malaysia (PSM), Datuk Mohd Sumali Reduan (tengah) semasa Mesyuarat Agung Dwi-Tahunan Persatuan Sepaktakraw Negeri Terengganu (PSNT)

Jelasnya lagi tindakan perundangan yang akan diambil ini bukan untuk mengeruhkan lagi arena sepak takraw tanah air namunya ianya adalah soal maruah dan reputasi dengan tuduhan melampau terhadapnya selaku pemegang taruh utama PSM.  Ketika ditanya motif tuduhan dan dakwaan itu dilontarkan kepadanya dan PSM, beliau menyatakan tidak tahu, namun pelik kerana kesannya cukup besar dan ianya perlu dihentikan dengan pengadilan di mahkamah.  "Saya cakap terus terang dengan peguam pun saya dah berterus terang, semua peguam saya pun dah bincang sama mengenai isu ini untuk diteruskan ke muka pengadilan, insya-Allah minggu depan saya akan buat samantentang perkara ini," kata Sumali Reduan selepas merasmikan Mesyuarat Agung Dwi-Tahunan Persatuan Sepaktakraw Negeri Terengganu (PSNT) di Kuala Terengganu yang turut disempurnakan oleh Presiden PSNT, Tengku Zaihan Che Ku Abd Rahman dan Pengarah Majlis Sukan Negeri Terengganu (MSNT), Ahmad Shahrizal Yahaya.


(Pelbagai aktiviti yang dianjurkan RTM selaku penyiar rasmi di Piazza Pavilion)

BUKIT JALIL, 14 Ogos- Orang ramai tidak melepaskan peluang bersama warga RTM merasai kehangatan bahang kejohanan bola sepak paling berprestij, Piala Dunia Qatar 2022 di sini.Pelbagai aktiviti yang dianjurkan RTM selaku penyiar rasmi di Piazza Pavilion, mendapat sambutan menggalakkan.Antaranya pertandingan RTM World Cup Esports Challenge.Pengunjung juga tidak melepaskan peluang mengenali dengan lebih dekat personaliti radio RTM daripada stesen Nasional FM, Traxx FM, Minnal Fm dan AI FM.Program Menjelang Sepak Mula Piala Dunia FIFA Qatar 2022 akan dirasmikan Menteri Komunikasi dan Multimedia, Tan Sri Annuar Musa hari ini.RTM dijadual menyiarkan 27 perlawanan Piala Dunia Qatar 2022 secara langsung dan 14 lagi secara siaran tertunda. Kejohanan membuka tirai pada 21 November.

(RTM anjur Program Menjelang Sepak Mula Piala Dunia FIFA Qatar 2022)


Skuad hoki dalam dewan lelaki negara tamatkan penantian lapan tahun, layak ke final Piala Asia 2022

KUALA LUMPUR, 14 Ogos - Skuad hoki dalam dewan lelaki negara akhirnya menamatkan kemarau penantian selama lapan tahun untuk beraksi di pentas final Kejohanan Hoki Dalam Dewan Piala Asia 2022 selepas mencatatkan keputusan seri 1-1 dengan Kazakhstan di Bangkok, hari ini.Malaysia, yang berkongsi 11 mata keseluruhan bersama Indonesia dan Kazakhstan, melangkah ke final dengan kelebihan jaringan untuk menghuni tangga kedua dan akan bertemu dengan pasukan teratas liga, Iran, pada pentas final esok.Dalam perlawanan terakhir liga sepusingan di Stadium Tertutup Huamark, Bangkok, skuad negara turun dengan misi tidak boleh kalah menghasilkan jaringan menerusi Muhammad Aslam Mohamed Hanafiah pada minit ke-22, namun Kazakhstan menyamakan kedudukan menerusi jaringan Daulet Urmanov pada minit ke-30.Ketua jurulatih negara skuad hoki dalam dewan, Muhammad Amin Rahim yakin akan kebolehan anak buahnya untuk mempamerkan aksi garang dan penuh bertenaga dalam usaha merebut piala di pentas final itu.Beliau berkata skuad negara akan memberi tumpuan sepenuhnya agar mampu memperkemaskan corak permainan menjadi lebih jitu ketika bertemu Iran, pasukan ranking ketiga dunia.

“Alhamdulillah selepas lapan tahun tidak beraksi di final Piala Asia, kami berjaya melepasi halangan ini di mana pujian diberikan pada semua pemain yg bertungkus lumus untuk merealisasikan impian dan harapan pasukan dan juga peminat hoki Malaysia.“Setiap perancangan yang kami atur sebelum perlawanan, dilunaskan dengan baik oleh semua pemain. Kami akan terus fokus untuk perlawanan esok bertemu Iran dan cuba mencipta sejarah baharu hoki dalam dewan di Malaysia dengan membawa pulang trofi kejuaraaan,” katanya menerusi kenyataan dikeluarkan Konfederasi Hoki Malaysia (MHC). malam ini.Dalam pada itu, Muhammad Amin berkata, pihaknya akan mengkaji kesilapan yang dilakukan anak buahnya selepas ditundukkan Iran 0-3 dalam aksi keempat, Jumaat lalu.Pada edisi 2014 di Changhua, Taiwan, Malaysia tewas 1-5 kepada Iran pada pertemuan di pentas final. -BERNAMA


KDA FC perlu rombakan menyeluruh

ALOR SETAR, 13 Ogos- Prestasi hambar skuad bola sepak Kedah Darul Aman (KDA) FC bukan berkaitan masalah pembayaran gaji tetapi meliputi semua aspek yang memerlukan rombakan secara keseluruhan. Presiden KFA FC, Datuk Seri Muhammad Sanusi Md Nor berkata rombakan itu bagi memastikan skuad kendalian Aidil Shahrin Sahak mampu terus bersaing dalam baki saingan Liga Super dan Piala Malaysia yang akan berlangsung pada Oktober depan.  "Saya tidak fikir masalah pembayaran menjadi punca kemerosotan. Mungkin dari segi teknik, strategi, benda-benda baharu yang perlu dihasilkan, kesungguhan daripada kalangan pemain sendri daripada pegawai yang perlu dibaik pulih untuk meningkatkan prestsi semasa ini.

"Saya pun sudah dimaklumkan oleh KDA FC apa yang telah mereka buat. Saya harap pengalaman KDA FC ke separuh akhir akan bantu meningkatkan prestasi Kedah dalam Liga Super atau Piala Malaysia." kata Muhammad Sanusi. Katanya, cadangan rombakan itu perlu dibuat setelah Kedah mengalamai rentetan kekalahan termasuk dalam saingan Piala FA dan separuh akhir Piala AFC.

(Antara aktiviti dan pameran HBN ialah penyertaan motosikal hiasan dan kreatif dari belia/UPDA)

Menteri Besar Kedah itu juga berkata pengurusan KDA FC telah bertemu dengannya dan memberikan taklimat berikutan aksi hambar tersebut.  Katanya kesesuaian juga perlu dilihat jika terdapat keperluan merombak kadar bayaran pemain dan jurulatih.  Jelas beliau ketika menyaksikan perlawanan separuh akhir antara KDA FC dengan PSM Makassar di Bali, Indonesia, beliau dimaklumkan bayaran pemain dan jurulatih pasukan lawan lebih separuh rendah daripada skuad KDA FC.  Episode kekalahan KDA FC bermula 15 Julai lalu, dengan KDA FC tewas lagi kepada Sri Pahang FC 0-2 pada 1 Ogos.  Lebih memilukan pada 9 Ogos lalu, mereka tewas 1-2 kepada PSM Makassar walaupun dilihat mampu ke pentas akhir Piala AFC 1 ogos.  Lebih memilukan pada 9 ogos lalu, tewas 2-1 kepada PSM Makassar walaupun dilihat mampu ke pentas final Piala AFC .


Barca berjaya ikat Lewandowski, Kessie, Christensen dan Raphinha

(Penyokong Barcelona mengibarkan bendera semasa perlawanan bola sepak persahabatan Piala Joan Gamper ke-57 di antara Barcelona dan Club Universidad Nacional Pumas/ AFP)

BARCELONA, 13 Ogos - Kelab Barcelona berjaya mendaftarkan pemain baru Robert Lewandowski, Franck Kessie, Andreas Christensen dan Raphinha pada tepat hari Jumaat menjelang perlawanan pembukaan La Liga menentang Rayo Vallecano pada hari Sabtu.Bagaimanapun, pertahanan Perancis, Jules Kounde kekal tidak berdaftar dengan La Liga.Barcelona telah membelanjakan 153 juta Euro untuk yuran perpindahan sahaja bagi mengukuhkan skuad mereka, dengan Lewandowski merupakan ketibaan pemain baharu yang paling ketara dari Bayern Munich.

(Robert Lewandowski (dua dari kanan) meraikan gol bersama rakan sepasukan semasa perlawanan bola sepak persahabatan Piala Joan Gamper ke-57 di antara Barcelona dan Club Universidad Nacional Pumas/ AFP)

Perjanjian itu dibuat setahun selepas Barca terpaksa membiarkan Lionel Messi ke PSG ketika gergasi Catalan itu bekerja keras di bawah hutang yang menyukarkan dengan jumlah dilaporkan sebanyak 1.35 bilion Euro.Berdepan dengan had perbelanjaan yang terhad untuk mematuhi kawalan kewangan La Liga, Barcelona perlu mengumpul wang dengan segera untuk melabur dalam pembelian dan yang penting, bagi mendaftarkan pemain baharu. -AFP


Kejuaraan Dunia MotoGP Malaysia, jualan tiket belum capai 50 peratus

SEPANG, 13 Ogos - Jualan tiket Kejuaraan Dunia MotoGP Malaysia yang dijadual berlangsung pada 21 hingga 23 Oktober belum mencecah 50 peratus.Ketua Pegawai Eksekutif Litar Antarabangsa Sepang (SIC), Azhan Shafriman Hanif berkata kemungkinan penjualan tiket bermula April lalu sedikit perlahan disebabkan ketiadaan pelumba Malaysia dalam penganjuran edisi kali ini.Selain itu, katanya faktor sebanyak 25 peratus cukai hiburan dikenakan Kerajaan Negeri Selangor turut mempengaruhi harga tiket yang meningkat sekali ganda.

"Meskipun jualan tiket mempamerkan trend peningkatan daripada peminat sukan permotoran tanah air sejak tiga minggu lepas, jualan tiket masih belum mencapai 50 peratus," katanya.Sehubungan itu, Azhan Shafriman berkata pihak SIC sedang membuat perbincangan dengan pihak kerajaan negeri bagi membuat pengurangan cukai hiburan berkenaan dalam usaha melonjakkan jumlah penjualan tiket.Jualan tiket tahun ini bermula dengan harga serendah RM90 hingga lebih RM500.Azhan Shafriman pada masa sama optimis perlumbaan di SIC itu tetap akan berlangsung meriah selepas dua tahun penganjuran di negara ini dibatalkan ekoran wabak COVID-19.


Kejohanan jemputan Piala Thanh Nien di Vietnam pendedahan awal pemain baharu skuad B-19 negara

(Jurulatih Skuad B-19 negara, Hassan Sazali Waras ditemu bual media sewaktu ketibaan skuad negara dari Vietnam di Lapangan Terbang Antarabangsa Kuala Lumpur (KLIA), Sepang)

SEPANG, 13 Ogos - Kekalahan skuad bawah 19 (B-19) negara apabila muncul naib juara kejohanan jemputan Piala Thanh Nien di Vietnam tidak melemahkan semangat jurulatih, Hassan Sazali Waras. Beliau menganggap perlawanan jemputan di Vietnam itu sebagai pendedahan awal pada skuad kedua kerana rata-rata pemain negara merupakan pemain baharu berbanding negara lain yang menyertai kejohanan jemputan itu seperti Myanmar dan Vietnam yang membariskan skuad utama.Hassan juga berpuas hati dengan pemain yang diturunkan ketika perlawanan kerana menunjukkan prestasi yang cemerlang walau pun baharu didedahkan dengan perlawanan di peringkat antarabangsa.

(Skuad B-19 negara tewas kepada Vietnam menerusi penentuan sepakan penalti 3-4 selepas kedudukan terikat 1-1 pada aksi final kejohanan jemputan Piala Thanh Nien)

"Muka-muka baharu yang saya bawa bagi kejohanan ini, saya cuma ada enam pemain saja yang 'regular' sewaktu kejohanan AFF yang lepas, jadi positif saya lihat pemain yang ada pada kejohanan ini, mereka menunjukkan satu prestasi yang baik untuk saya menilai atau melihat mereka bagi saya senaraikan bagi latihan pusat," kata beliau ketika ditemui Berita RTM sewaktu ketibaan skuad negara dari Vietnam di Lapangan Terbang Antarabangsa Kuala Lumpur (KLIA), di sini.Pada aksi final Khamis lalu, skuad B-19 negara tewas kepada Vietnam menerusi penentuan sepakan penalti 3-4 selepas kedudukan terikat 1-1 pada masa penuh permainan.


Peluang sebagai pengulas sukan menerusi Program Menjelang Sepak Mula Piala Dunia FIFA Qatar 2022

BUKIT JALIL, 12 Ogos - Pelbagai hadiah dan aktiviti menarik bakal menanti pengunjung Program Menjelang Sepak Mula Piala Dunia FIFA Qatar 2022, yang akan berlangsung esok hingga Ahad ini di Piazza Pavilion Bukit Jalil. Bukan itu sahaja mereka yang bercita-cita menjadi pengulas sukan juga berpeluang menyerlahkan bakat masing-masing.Program anjuran Bahagian Program TV RTM itu turut akan dimeriahkan dengan kehadiran pemain bola sepak bawah 19 tahun kebangsaan, Zuryhakim Zafran serta Nazirul Aziem Zamzuri dan Alkausal Jarah daripada skuad bawah 17 tahun negara.

(Mohd Akhtar ketika ditemui pemberita RTM)

"Beberapa segmen seperti 'games corner' kami meletakkan segalanya mengenai bola sepak tag ball, fus ball dan juga paper ball, di zaman saya bola sepak kertas disediakan untuk anda jika berminat untuk mencuba selain itu kepada sesiapa berminat mencuba nasib sebagai pengulas sukan boleh juga hadir di sini 'talent corner'," kata Penyelaras Program, Mohd Akhtar Hamzah di sini.Program selama dua hari itu bakal dirasmikan Menteri Komunikasi dan Multimedia (MenKOMM) Tan Sri Annuar Musa.


'Baseball Five' medan kelayakan skuad negara ke Kejuaraan Dunia di Mexico

KUALA LUMPUR, 11 Ogos- Malaysia bakal berentap dengan 8 lagi negara Asia dalam Kejuaraan 'Baseball Five' Asia yang akan berlangsung di Kuala Lumpur, Rabu depan.Presiden Persatuan Sofbol Malaysia (PSM), Willeam Mah Choon How berkata, penganjuran sulung itu akan menjadi medan kelayakan skuad negara ke Kejuaraan Dunia di Mexico, pada November nanti.Antara negara yang akan beraksi pada kejohanan tersebut ialah Jepun, Korea Selatan, Hong Kong, Pakistan dan Thailand."Saya mempunyai keyakinan tinggi terhadap mereka, sekiranya mereka beraksi dengan baik, mereka boleh berada pada kedudukan tiga terbaik, ini apa yang kami semua harapkan.Kami mempunyai peluang yang sama rata walaupun bersaing dengan pemain terbaik dari Korea dan Jepun," katanya pada sidang media kejohanan tersebut.

(Willeam Mah Choon How, Presiden Persatuan Sofbol Malaysia)

Turut hadir Presiden Softball Asia, Datuk Low Beng Choo.


Piala Dunia bermula sehari awal

DOHA, 12 Ogos - Persekutuan Bolasepak Antarabangsa (FIFA) akhirnya mengesahkan bahawa Piala Dunia 2022 di Qatar akan bermula pada 20 November ini, sehari awal daripada jadual asal. Perkara tersebut diputuskan selepas badan induk tersebut mendapat persetujuan dalam kalangan ahli gabungannya.

Perubahan tersebut telah ditandatangani oleh jawatankuasa yang terdiri daripada ketua enam konfederasi serantau FIFA dan Presiden FIFA, Gianni Infantino.Berdasarkan jadual asal, aksi pertama Qatar menentang Ecuador pada 21 November manakala majlis perasmian berlangsung sehari sebelum sepak mula tersebut. Kebiasaannya majlis perasmian bagi kejohanan tersebut akan berlangsung sebelum aksi pertama Piala Dunia.


SUKIPT 2022: UiTM optimis raih 22 pingat emas

SHAH ALAM, 11 Ogos- Kontinjen Universiti Teknologi Mara (UiTM) meletakkan sasaran 22 pingat emas pada temasya Sukan Institusi Pendidikan Tinggi (SUKIPT) 2022.Temasya itu akan berlangsung esok hingga 21 Ogos ini di Universiti Pendidikan Sultan Idris (UPSI) Tanjung Malim, Perak.Menurut Timbalan Naib Canselor Hal Ehwal Pelajar (HEP) Universiti Teknologi Mara, Prof Dr. Mohd Sazili Shahibi, sasaran itu realistik kerana UiTM tidak menghantar keseluruhan atletnya disebabkan sebahagian mereka terpaksa menduduki peperiksaan.“Faktor penangguhan SUKIPT selama dua tahun akibat pandemik COVID-19 diakui sedikit merencatkan persiapan atlet selain ada yang menghadapi peperiksaan akhir. Namun, kita kekal yakin kontinjen UiTM mampu meraih sasaran emas ditetapkan dan menduduki tiga kelompok terbaik edisi kali ini,” katanya pada majlis penyerahan bendera kontinjen itu di Kompleks Sukan UiTM, Shah Alam.

(Timbalan Naib Canselor Hal Ehwal Pelajar (HEP) UiTM, Prof Dr. Mohd Sazili Shahibi)

Ujar Mohd. Sazili, pingat emas yang disasarkan itu antaranya meliputi sukan kayak, catur, boling padang, silat dan memanah.“Sasaran itu mungkin sedikit menurun berbanding sebelum ini kerana banyak acara digugurkan. Kita menerusi 197 atlet lelaki dan 175 wanita bagaimanapun akan melakukan sebaik mungkin seperti kecemerlangan menjadi johan keseluruhan pada 2014 dan 2016 lalu,” katanya.Tambah beliau, kejayaan dua penuntut UiTM, Mohamad Aniq Kasdan dan Ain Nabilah Tarmizi yang memenangi pingat dalam acara angkat berat dan boling padang pada Sukan Komanwel 2022 diharap turut menyuntik semangat kontinjen untuk meraih sebanyak mungkin pingat. Lebih 6,000 atlet daripada 70 kontinjen mengesahkan penyertaan pada SUKIPT kali ini melibatkan IPT awam, swasta, politeknik dan kolej komuniti bagi merebut 210 pingat emas daripada 21 acara yang dipertandingkan.Pada edisi terakhir yang berlangsung di Universiti Kebangsaan Malaysia (UKM) Bangi pada 2018 menyaksikan Universiti Putra Malaysia (UPM) dinobatkan juara keseluruhan.


Liga Super : JDT kukuh di puncak

KUALA NERUS, 11 Ogos- Johor Darul Ta'zim FC JDT terus unggul di persada liga apabila membenam cabaran tuan rumah Terengganu FC TFC 2-1 malam tadi. Pertemuan kedua-dua Finalis Piala FA 2022 di Stadium Sultan Mizan Zainal Abidin itu kedua-dua pasukan dilihat mempamerkan permainan menarik dengan beberapa percubaan menarik.  Skuad Harimau Selatan bagaimanapun terpaksa menunggu hingga ke minit-32 untuk gol sulung berpunca kelalaian pertahanan TFC yang menyaksikan penyerang utama JDT Bergson Da Silva mudah menewaskan penjaga gol TFC Rahadiazli Rahalim untuk kedudukan 1-0 dan kekal hingga tamat separuh masa.  Sejurus bermula babak kedua, TFC terus memburu gol penyamaan, namun pada minit ke-47 anak-anak buah Ketua Jurulatih TFC Mohd Nafuzi Zain dihukum lagi menerusi jaringan Fernando Forestieri menjadikan kedudukan 2-0.  Enggan berputus asa di hadapan lebih 13,000 penyokong, TFC berjaya mendapatkan gol pertama mereka di minit ke-51 berpunca dari sepakan percuma menerusi pemain gantian Hakimi Abdullah untuk kedudukan 1-2.  Tamat perlawanan TFC tewas 1-2 kepada JDT FC.

(Kedudukan terkini Liga Super / Infografik MFL)


Piala AFC: KL City FC mara ke ke final zon Asean, tewaskan Viettel FC

(Aksi perlawanan bolasepak Piala AFC di antara KL City menentang Viettel FC di Stadium Thong Nhat)

HO CHI MINH, 10 Ogos - Penjaga gol KL City FC, Azri Ghani menjadi wira pasukan selepas aksi cemerlangnya membantu pasukan itu mara ke final zon Asean menewaskan wakil Vietnam, Viettel FC pada aksi bolasepak Piala AFC.Dua tendangan penalti diselamatkan beliau memastikan KL City mara dengan keputusan 6-5 dalam perlawanan yang berlarutan ke penentuan sepakan penalti.Aksi berlangsung di Stadium Thong Nhat itu menyaksikan peluang kedua-dua pasukan banyak hadir pada separuh masa pertama.Viettel memperoleh peluang terbaik menerusi pemain tengah Uzbekistan, Jakhongir Abdumuminov manakala percubaan KL City banyak hadir menerusi kapten, Paulo Josue.

Kebuntuan kedua-dua pasukan mencari gol kemudian memaksa perlawanan di heret ke masa tambahan dan akhirnya berlarutan ke penentuan sepakan penalti.Paulo Josue, Hadin Azman, Romel Morales, Giancarlo Gallifuoco, Zhafri Yahya and Akram Mahinan masing-masing berjaya menyempurnakan tendangan penalti.KL City bakal berdepan PSM Makassar dalam aksi final zon Asean pada 24 Ogos ini.Sekiranya menang, skuad kendalian Bojan Hodak bakal berdepan kelab India, ATK Mohun Bagan dalam aksi separuh akhir antara zon pada 7 September depan.


Marcus sasar beralih ke peringkat profesional sukan golf dua tahun lagi

KAJANG, 10 Ogos - Pemenang pingat emas golf Sukan SEA Vietnam 2021, Marcus Lim bercadang untuk beralih karier daripada peringkat amatur ke profesional dalam tempoh dua tahun lagi.Marcus bercadang untuk menamatkan pengajian di Universiti Sacred Heart, Amerika Syarikat sebelum memulakan kerjaya sebagai pemain golf profesional.Bagi beliau, tempoh dua tahun berkenaan juga akan digunakan sebaik mungkin untuk mendapatkan lebih banyak pengalaman bermain di kejohanan amatur.

(Marcus Lim ditemu bual media selepas majlis penyampaian hadiah Jelajah Satelit PGAM kali ke-14 di Kelab Golf Impian, Kajang, Selangor)

"Perancangan saya, mungkin lagi dua tahun selepas belajar,selepas itu diharap permainan saya masih bagus, teruskan menjadi lebih baik, mungkin beralih ke profesional selepas saya menghabiskan pengajian," kata beliau ketika ditemui pada majlis penyampaian hadiah Jelajah Satelit PGAM kali ke-14 di Kelab Golf Impian, di sini hari ini.Marcus kini dalam persiapan untuk menyertai Kejohanan Golf Amatur Negeri Sembilan yang dijadualkan berlangsung pada minggu hadapan.


Izzah fokus perbaiki ranking dunia

SEPANG, 10 Ogos- Gimnas negara, Izzah Amzan tekad menutup musim 2022 dengan menduduki ranking terbaik dalam Kejuaraan Dunia di Bulgaria September ini.Atlet berusia 22 tahun kini dalam momentum positif selepas berjaya meraih pingat gangsa pada temasya Komanwel Birmingham baru-baru ini.Sasarannya adalah untuk menembusi ranking 50 terbaik dunia pada penampilan ketiga di kejohanan itu."Pencapaian pertama Izzah all-around tempat ke-67, yang kedua 57, jadi kalau kali ini pergi Izzah harap untuk memperbaiki ranking dunia," katanya.Jelas atlet muda itu, peluang untuk merealisasikan sasarannya dilihat cerah, selepas gimnas Rusia dan Belarus tidak akan menyertai kejohanan tersebut.Izzah ditemui media di KLIA, Sepang selepas tiba dari Birmingham.

(Aksi atlet gimrama negara, Izzah Amzan ketika acara final belantan pada temasya Sukan Komanwel di Arena Birmingham /REUTERS)


SUKIPT kelima: KPT terima tajaan lebih RM200,000

(Datuk Pekan Ramli ditemu bual media selepas Majlis Penyerahan Tajaan Rakan SUKIPT 2022 di Putrajaya hari ini)

PUTRAJAYA, 10 Ogos - Kementerian Pengajian Tinggi (KPT) menerima tajaan lebih RM200,000 sempena Sukan Institusi Pengajian Tinggi (SUKIPT) edisi kelima.Timbalan Setiausaha Bahagian, Seksyen Sukan, Bahagian Perancangan Strategik KPT, Datuk Pekan Ramli menyatakan tajaan tersebut telah membantu KPT mengurangkan kos perbelanjaan penganjuran SUKIPT kali ini."Hari ini Alhamduliah untuk penganjuran SUKIPT kita menerima tiga penajaan iaitu daripada Proton untuk 10 buah kenderaan yang akan digunakan oleh pengurusan SUKIPT nanti dan kemudiannya kita menerima penajaan pakaian rasmi untuk pegawai ditaja oleh Fashion Wear dan kemudiannya daripada UPSI Holding, di mana mereka juga adalah merupakan penaja kita dengan jumlah kalau boleh saya rangkumkan jumlah penajaan hari ini secara keseluruhan, kita katakan lebih kurang RM200,000," kata beliau pada Majlis Penyerahan Tajaan Rakan SUKIPT 2022, di sini hari ini.

(Datuk Pekan Ramli (kiri) bersama barisan penaja Sukan Institusi Pengajian Tinggi (SUKIPT) edisi kelima)

SUKIPT akan berlangsung di Universiti Pendidikan Sultan Idris (UPSI) di Tanjung Malim, Perak dari 12 hingga 21 Ogos depan.Lebih 6,000 atlet daripada 70 kontinjen IPT telah mengesahkan penyertaan membabitkan IPT awam, swasta, politeknik dan kolej komuniti untuk merebut 210 pingat emas daripada 21 acara yang dipertandingkan.


Toronto Masters: Osaka tarik diri, sakit pinggang

TORONTO, 10 Ogos- Juara Grand Slam empat kali Naomi Osaka terpaksa menarik diri daripada perlawanan pembukaannya pada aksi WTA Toronto Masters awal pagi tadi akibat sakit belakang.Pada perlawanan tersebut, Kaia Kanepi dari Estonia mara apabila Osaka menarik diri selepas ketinggalan 7-6 (7/4), 3-0. Kanepi, naib juara minggu lalu di Washington, memerlukan 71 minit di gelanggang dan mendominasi sejak awal dengan servis kencang sebelum bintang Jepun itu memintanya berhenti.Osaka kemudiannya dilihat beremosi dan menangis."Saya merasakan sakit pada bahagian pinggang sejak awal perlawanan dan walaupun cuba untuk meneruskannya, saya tidak dapat melakukannya hari ini," kata Osaka."Saya ingin memberi kredit kepada Kaia kerana bermain dengan baik dan ingin mengucapkan yang terbaik untuknya sepanjang kejohanan ini."Osaka hanya bermain enam perlawanan dengan rekod 2-4 sejak tewas di final Miami pada awal April kepada pemain nombor satu dunia, Iga Swiatek.Kanepi, 37, memenangi satu-satunya pertemuan terdahulu mereka lima tahun lalu dalam tiga set di Terbuka AS."Saya cuba bermain permainan saya dan kekal agresif. Ia adalah perlawanan yang sangat ketat," kata Kanepi. "Saya rasa saya memerlukan sedikit masa lagi untuk membiasakan diri dengan perkara baharu, tetapi selepas itu saya berasa selesa."Sementara itu, penyandang juara Terbuka AS Emma Raducanu dari Britain tersingkir pada pusingan pertama, tewas 7-6 (7/0), 6-2 kepada pemain Itali, Camila Giorgi.“Ia adalah perlawanan yang sangat bagus, sejujurnya,” kata Raducanu. “Tahap itu agak tinggi, terutama pada set pertama."Camila lawan yang hebat. Dia memenangi kejohanan ini tahun lepas. Saya hanya perlu menjadi lebih baik dalam menangani pemain yang bermain mungkin sepantas dia "Juara bertahan WTA Kanada, Giorgi memenangi set pertama dengan agresif dan terus mempamerkan penguasaan di set kedua menentang Raducanu, yang bakal mempertahankan gelaran di New York dalam masa kurang daripada tiga minggu.- AFP

(Naomi Osaka menghadiahkan sebuah raket kepada penyokong sambil mengelap air matanya selepas menarik diri daripada perlawanan pembukaan berdepan Kaia Kanepi / AFP)


Serena Williams mula hitung hari persaraan

TORONTO, 10 Ogos - Bintang tenis ikonik, Serena Williams mula menghitung hari persaraan daripada arena sukan.Juara Grand Slam 23 kali itu menyatakan hasratnya menerusi esei muka depan majalah Vogue dengan catatan "berkembang jauh daripada tenis", edisi 9 Ogos.Ia kemudian disokong dengan entri Instagram rasminya yang turut menjelaskan bahawa dia ingin mencuba sesuatu yang baharu.Menurut media tempatan, Terbuka Amerika Syarikat bakal menjadi medan terakhir Serena sebelum bersara daripada arena tenis."Saya rasa ada cahaya di hujung terowong.Ya, jadi begitulah, sejak kebelakangan ini, itulah yang berlaku untuk saya. Saya tidak sabar untuk sampai ke lampu itu," kata Serena kepada wartawan ketika ditanya berkenaan kerjayanya selepas ini."Kebebasan. Ya. Saya suka bermain, jadi ia seperti menakjubkan tetapi anda tahu, saya tidak boleh melakukan ini selama-lamanya.Jadi, kadang-kadang anda hanya mahu mencuba yang terbaik untuk menikmati detik-detik itu dan melakukan yang terbaik yang anda boleh," tambah Serena.Terdahulu, Serena mempamerkan aksi terbaik dalam Terbuka Canada selepas membenam pemain Sepanyol, Nuria Parrizas Diaz, 6-3, 6-4 pada pusingan ke-64.Serena bakal bertemu wakil Switzerland, Belinda Bencic untuk layak ke pusingan seterusnya. -REUTERS


Timo Werner ke RB Leipzig

BERLIN, 10 Ogos - RB Leipzig sah menandatangani bekas penyerang Chelsea, Timo Werner selama empat tahun.Werner dari Jerman, 26, menghabiskan dua musim di kelab Inggeris itu dengan menjaringkan 10 gol dalam 56 penampilan Liga Perdana.Menurut laporan, kelab Bundesliga itu telah membayar £25 juta ($30.2 juta, 29.5 juta euro) untuk rekod penjaring gol mereka.“Saya sangat gembira dapat bermain untuk RB Leipzig sekali lagi,” kata Werner dalam satu kenyataan Leipzig.“Saya berseronok di sini antara 2016 dan 2020, apabila kami beraksi cemerlang sebagai pendatang baharu dalam liga.“Ia adalah pemergian yang bermaruah untuk saya meninggalkan kelab sebagai penjaring terbanyak tetapi itu adalah masa lalu sekarang dan saya melihat ke hadapan, kerana kedua-dua saya dan kelab telah berkembang sejak dua tahun lalu,” tambahnya.Selasa lalu, Werner mengumumkan pemergiannya dari Stamford Bridge, selepas mencetak sejarah bersama kelab Les Blues memenangi Liga Juara-Juara pada 2021 namun sukar mengekalkan prestasi yang konsisten."Hari ini hari terakhir saya bersama Chelsea. Saya amat menghargai setiap masa yang saya habiskan di kelab istimewa ini," kata Werner di media sosial."Saya merasakan begitu banyak kasih sayang dan sokongan sepanjang dua tahun lepas dan saya tidak akan lupa bagaimana anda semua berdiri di belakang saya dalam masa yang baik dan mencabar," tambahnya.Perlawanan kedua Leipzig musim Bundesliga ialah perlawanan Sabtu dengan Cologne dan akan beraksi dalam Liga Juara-Juara musim ini.-AFP


Faizal Saari pemain pertama Malaysia sertai Kelab ZSV Schaerweijde

BUKIT JALIL, 10 Ogos - Penyerang Hoki Kebangsaan, Faizal Saari mencipta sejarah menjadi pemain pertama Malaysia menyertai Kelab ZSV Schaerweijde yang beraksi dalam saingan Liga Utama Belanda.Ia merupakan kali keempat penyerang Kelab Hoki Terengganu THT itu bakal membuat penampilan ke luar negara selepas beraksi di Australia, Jerman dan India.Faizal, 31 tahun akan mengikat kontrak selama 10 bulan bersama Schaerweijde dan dijadual berlepas pada 11 Ogos ini.

"Pertama sekali syukur Allhamdulilah saya diberi peluang, saya terujua ke Holland League, sebab kita tahu Belanda punyai tempo liga sangat tinggi, sangat bagus untuk saya dan bagus untuk pasukan hoki Malaysia," kata Faizal di sini.Penyerang kelahiran Terengganu itu akan kembali semula ke Malaysia pada November ini bagi membantu Speedy Tigers mengharungi Kejohanan Piala Negara-Negara di Afrika Selatan selain mewakili THT bagi saingan Liga Hoki Malaysia 2023.Pengumuman itu dibuat Pengerusi Jawatankuasa Pengurusan Pasukan Kebangsaan Datuk Najmi Abdul Razak yang turut dihadiri Presiden Konfederasi Hoki Malaysia (KHM) Datuk Seri Subahan Kamal di sini semalam.


KBS akan lihat punca acara sukan sandaran gagal beri keputusan diinginkan

KUALA LUMPUR, 10 Ogos - Kementerian Belia dan Sukan (KBS) memandang serius beberapa acara sukan sandaran yang gagal memberi keputusan diinginkan pada Sukan Komanwel 2022 di Birmingham.Menteri, Datuk Seri Ahmad Faizal Azumu menerusi satu kenyataan berkata pihaknya akan melakukan penilaian bagi memastikan ia tidak berulang pada masa akan datang.Berdasarkan pencapaian keseluruhan, kem boling padang dan terjun antara yang gagal mencapai sasaran menyumbang emas buat negara.Gandingan Siti Zalina Ahmad dan Emma Firyana Saroji gagal mempertahankan emas dimenangi semasa edisi 2018.

Emas juga gagal dijelmakan kem terjun yang menutup penampilan mereka dengan tiga pingat perak dan satu gangsa.Ahmad Faizal bagaimanapun tetap memuji pencapaian keseluruhan kontinjen Malaysia yang berjaya melepasi sasaran enam pingat emas.Beliau turut merakamkan penghargaan ketas sokongan diberikan Perdana Menteri, Datuk Seri Ismail Sabri Yaakob dan komitmen penuh Chef De Mission, Datuk Shahrul Zaman Yahya.